****

**สาร ม.พ.พ.ท.**


**ปีที่ ๑๖ ฉบับที่ ๑ เดือน มกราคม พุทธศักราช ๒๕๖๐**

**ชง ๑๓ ประเด็น ทำแผนพัฒนาคุณภาพชีวิตคนพิการ**



**ชง ๑๓ ประเด็น จัดทำแผนพัฒนาคุณภาพชีวิต คนพิการแห่งชาติฉบับที่ ๕ นายวัลลภ ตังคณานุรักษ์ ประธานคณะกรรมาธิการ(กมธ.)สังคม กิจการเด็ก เยาวชน สตรี ผู้สูงอายุ คนพิการและผู้ด้วยโอกาส สภานิติบัญญัติแห่งชาติ(สนช.) เปิดเผยว่า** กมธ.ได้จัดทำข้อเสนอแนะต่อทิศทางการจัดทำแผนพัฒนาคุณภาพชีวิตคนพิการแห่งชาติ ฉบับที่๕ พ.ศ. ๒๕๖๐-๒๕๖๔จำนวน๑๓ดังนี้   
 **๑.ควรบรรจุยุทธศาสตร์ที่ ๑-๕** ของแผนพัฒนาคุณภาพชีวิตคนพิการแห่งชาติ ฉบับที่ ๔ พ.ศ.๒๕๕๕-๒๕๕๙ในแผนพัฒนาคุณภาพชีวิตคนพิการแห่งชาติ ฉบับที่ ๕ เพื่อขับเคลื่อนยุทธศาสตร์ไปสู่การปฏิบัติให้เกิดผลเป็นรูปธรรมอย่างต่อเนื่อง **๒. ควรสร้างระบบสนับสนุน**การพัฒนาศักยภาพคนพิการอย่างทั่วถึงและเป็นธรรม **๓.ควรเร่งดำเนินการ**ขจัดการเลือกปฏิบัติต่อคนพิการ ครอบครัวคนพิการและผู้ดูแลคนพิการ **๔.ควรสร้างสภาพแวดล้อมสาธารณ**และบริการที่ทุกคนสามารถเข้าถึงและใช้ประโยชน์ได้อย่างเท่าเทียมกัน **๕.ควรเสริมสร้างความเข้มแข็ง**ขององค์กรด้านคนพิการและภาคประชาสังคมด้านคนพิการ   
 นายวัลลภ กล่าวต่อว่า **๖. ควรสร้างความตระหนักรู้**และเจตคติที่ดีต่อคนพิการ **๗.ควรกำหนดให้สภาคนพิการจังหวัด**และองค์กรด้านคนพิการจังหวัด นำเสนอประเด็นปัญหาที่มีอยู่ในระดับพื้นที่ **๘.ควรกำหนดกลไกหลัก**ที่มีศักยภาพในการเชื่อมต่อเพื่อบูรณาการแผน การปฏิบัติการและงบประมาณของหน่วยงานทั้งภาครัฐและเอกชน รวมถึงภาคประชาสังคมด้านคนพิการ ทั้งในระดับพื้นที่ จังหวัดและระดับชาติ **๙.ควรสนับสนุนการจัดตั้งศูนย์บริการคนพิการ**ที่จัดตั้งโดยองค์กรด้านคนพิการ **๑๐.ควรจัดทำ**และพัฒนาระบบฐานข้อมูลด้านคนพิการในทุกมิติ  **๑๑. ควรจัดทำระบบกำกับ ติดตาม** และประเมินผลการดำเนินงานตามแผน **๑๒. ควรปรับปรุงกองทุน**ส่งเสริมและพัฒนาคุณภาพชีวิตคนพิการ ให้มีสถานะเป็นนิติบุคคล มีความเป็นเอกเทศและมีอิสระในดำเนินงาน **และ ๑๓. ควรบรรจุกรอบการดำเนินงานของพันธกรณีระหว่างประเทศในแผน** ได้แก่อนุสัญญาว่าด้วยสิทธิคนพิการ รวมถึงข้อตกลงและความร่วมมือระหว่างประเทศอื่น (กรุงเทพธุรกิจออนไลน์ออนไลน์/มูลนิธิพัฒนาคนพิการไทย ๓ ม.ค.๖๐)

**มาอ่านหนังสือให้ผู้พิการทางสายตาฟัง ด้วยแอป Read for the Blind กันเถอะ!!**

“เพราะเสียงเล็กๆ มีความหมายอันยิ่งใหญ่” เสียงพูดของเราที่เราได้ยินจนเคยชินอยู่ทุกวัน จากการพูดคุยกับคนอื่นบ้าง การร้องเพลงบ้าง หรือจะเป็นเสียงหัวเราะดังๆ ของเรา มันอาจดูไม่มีอะไรน่าตื่นเต้น แต่สำหรับบางคน มันอาจเป็นเสียงที่สำคัญและมีความหมาย อย่างเช่น **ผู้พิการทางสายตา ที่ต้องการความรู้จากหนังสืออย่างหลากหลาย แต่ไม่สามารถจะอ่านหนังสือเหล่านั้นได้ ด้วยข้อจำกัดของหนังสือเบรลล์ที่ทำมาให้ผู้พิการทางสายตายังมีไม่มากพอ**

วันนี้บีเลยจะมาแนะนำ**แอปพลิเคชั่น ซึ่งเป็นแอปที่ช่วยเหลือผู้พิการทางสายตา ให้สามารถฟังไฟล์เสียงหนังสือเล่มต่างๆ ได้**ค่ะ โดยที่เราเองเป็นผู้ช่วยเหลือคนพิการทางสายตาเหล่านั้น ด้วยการบริจาคเสียงของเรา ในการอ่านหนังสือให้คนพิการฟังค่ะ

**รูปร่างหน้าตาของแอป Read for the Blind ก็จะเป็นแบบนี้**ค่ะ **โดยสามารถลงทะเบียนเข้าใช้ Read for the Blind ด้วย facebook ด้วยเลย** คลิกเดียวก็ช่วยเหลือผู้พิการทางสายตาได้แล้ว ตั้งแต่เข้าระบบ แอป Read for the Blind จะให้เรากดเลือกว่าเราเป็นผู้พิการทางสายตา หรือเป็นผู้บันทึกเสียงค่ะ และหนังสือทั้งหมดถูกจำกัดสิทธิ์การฟังเฉพาะผู้พิการทางสายตาเท่านั้นนะคะ

**ทั้งนี้หลังจากบันทึกเสียงไปแล้ว ทางทีมงานของแอป Read for the Blind จะตรวจสอบไฟล์เสียงของเราก่อนที่จะเผยแพร่**

**ขั้นตอนของการบันทึกเสียง เล่มต้นจาก การสแกนหรือกรอก ISBN จากนั้นข้อมูลของหนังสือก็จะขึ้นมาเองค่ะ แต่ถ้าหนังสือเล่มนั้นไม่มี ISBN ก็สามารถกรอกรายละเอียดได้เองค่ะ จากนั้นก็กดบันทึก และเริ่มอัดเสียงได้เลยค่ะ** ส่วนบทความก็สามารถอัดเสียง พร้อมทั้งระบุที่มา และหมวดหมู่ของบทความได้เลยค่ะ โดยก่อนเริ่มอ่านเนื้อหา ควรเริ่มที่ชื่อเรื่อง คอลัมน์ และที่มา หากระบุวันที่เขียนได้ ควรระบุลงไปด้วยค่ะ (สามารถดูตัวอย่างได้ที่หน้าโปรไฟล์ จะมีการลงตัวอย่างของการอ่านหนังสือเสียงและบทความเสียงค่ะ)

**ถือเป็นแอปที่ได้ช่วยเหลือผู้พิการทางสายตาได้โดยตรงเลย เพราะการให้ที่ยิ่งใหญ่ คือการให้ความรู้ ดังนั้นการกดเข้าไปในแอปนี้ของเรา อาจเปลี่ยนชีวิตผู้พิการทางสายตาอีกหลายๆ ท่านได้เลย** โดยส่วนตัวบีว่าหนังสือหลายเล่มน่าสนใจมากเลยค่ะ บีว่าถ้ามีแอปที่ใกล้เคียงกัน แต่คนปกติสามารถอ่านและฟังได้ เป็นการแชร์ความรู้สู่สังคมคงจะดีมากเลย ขอให้นักพัฒนาแอป คิดค้นขึ้นไวๆ สังคมไทยจะได้เป็นสังคมเรียนรู้กันถ้วนหน้า  (beartai.comออนไลน์/มูลนิธิพัฒนาคนพิการไทย ๑๑ ม.ค.๖๐)

**ทัพกีฬาคนพิการร่วมถวายความอาลัย**

 **ฮีโร่พาราลิมปิกร่วมอาลัยเข้ากราบถวายบังคมพระบรมศพ พร้อมขอน้อมนำบรมราโชวาทไปใช้และเป็นนักกีฬาที่ดี** "บิ๊กนิดหน่อย" จุตินันท์ ภิรมย์ภักดี ประธานคณะกรรมการพาราลิมปิกแห่งประเทศไทย **นำคณะฮีโร่พาราลิมปิกกราบถวายบังคมพระบรพศพฯ พระบาทสมเด็จพระปรมินทรมหาภูมิพลอดุลยเดช** ณ พระที่นั่งดุสิตมหาปราสาท ในพระบรมมหาราชวัง พร้อมขอถวายความอาลัยพระมหากษัตริย์ผู้ทรงเป็นนักกีฬาต้นแบบของนักกีฬาทุกคน ขณะที่ ประวัติ วะโฮรัมย์ และ สายสุนีย์ จ๊ะนะ ๒ ฮีโร่พาราลิมปิกเกมส์ ๒๐๑๖ ขอน้อมนำพระบรมราโชวาทไปใช้ในชีวิตประจำวันและการเป็นนักกีฬาทีดีเพื่อนำความสำเร็จมาสู่ประเทศชาติต่อไป

**นายจุตินันท์ ภิรมย์ภักดี ประธานคณะกรรมการพาราลิมปิกแห่งประเทศไทย นำคณะนักกีฬาคนพิการทีมชาติไทยนำโดยเหล่าฮีโร่พาลิมปิกเกมส์ อาทิ** ประวัติ วะโฮรัมย์ เจ้าของ ๒ เหรียญทองวีลแชร์เรซซิ่ง, พัทธยา เทศทอง, สายชล คนเจน, เรวัตร์ ต๋านะ, สายสุนีย์ จ๊ะนะ, รุ่งโรจน์ ไทยนิยม, วาสนา คูทวีทรัพย์, หาญฤชัย เนตรศิริ, อำนวย เวชวิฐาน, สุบิน ทิพย์มณี, สมชาย ดวงแก้ว,ชูชาติ สุขเจริญ ฯลฯ ร่วมเดินทางเข้าเฝ้าฯ กราบถวายบังคมพระบรมศพพระบาทสมเด็จพระปรมินทรมหาภูมิพลอดุลยเดช ณ พระที่นั่งดุสิตมหาปราสาท ในพระบรมมหาราชวัง เมื่อวันที่ ๑๐ มกราคม ที่ผ่านมา

**ด้าน "บิ๊กนิดหน่อย" จุตินันท์ ภิรมย์ภักดี เปิดเผยว่า** การนำคณะนักกีฬาคนพิการมาให้ครั้งนี้เนื่องจากพวกคณะกรรมการพาลิมปิกแห่งประเทศไทยและเหล่านักกีฬาคนพิการทุกต้องการแสดงความอาลัยต่อสมเด็จพระปรมินทรมหาภูมิพลอดุลยเดช ผู้ทรงพระมหากษัตริย์นักกีฬาที่เป็นต้นแบบของนักกีฬาทุกคน และพระองค์ยังทรงผู้ให้การสนับสนุนและให้กำลังใจนักกีฬามาตลอด **ทั้งนี้พระองค์ยังเป็นสิ่งยึดเหนียวจิตใจของพวกเราจนรวมไปประชาชนคนไทยทั้งประเทศ** ทำให้พวกเราจึงอย่างน้อมถวายความสำนึกในพระมหากรุณาธิคุณของพระองค์ท่าอย่างหาที่สุดมิได้ และเข้าถวายบังคมพระบรมศพในครั้งและขอน้อมนำพระบรมราโชวาทของพระองค์ท่านนำปฏบัติทั้งในชีวิตประจำวันและการบริหารงานต่อไป

          ขณะที่ **ประวัติ วะโฮรัมย์ ฮีโร่ ๒ เหรียญทองพาราลิมปิกเกมส์ ๒๐๑๖ กล่าวว่า** ที่ผ่านมานับตั้งแต่พระองค์ท่านทรงเสร็จสวรรคตตนเองให้ฐานะนักกีฬาซึ่งได้รับพระมหากรุณาธิคุณจากพระองค์อย่างหาที่สุดมิได้ จึงอยากน้อมถวายความอาลัยด้วยเข้าถวายบังคมต่อหน้าพระบรมศพของพระองค์ และตนเองอย่างจะขอปฏิญาณตนของเป็นคนดีและเป็นนักกีฬาดีและนำความสำเร็จมาสู่ประเทศชาติต่อไปในอนาคตเพื่อถวายเป็นพระราชกุศลต่อพระองค์ท่านนอกจากนี้ตนจะขอนำแนวทางการใช้ชีวิตอย่างพอเพื่อเพียงของพระองค์กลับนำไปใช้ในชีวิตอีกด้วย

          ส่วน **"แวว" สายสุนีย์  เจ้าของเหรียญเงินวีลแชร์ฟันดาบพาราลิมปิกเกมส์ ๒๐๑๖ กล่าวว่า** นับการเสด็จสวรรคตของพระองค์ท่านในวันที่ ๑๓ ธันวาคมถือเป็นการสูญเสียที่ยิ่งใหญ่ของพวกเราทุกคนและการมาถวายบังคมพระบรมศพในครั้งถือเป็นหน้าที่ครั้งสุดท้ายในฐานะนักกีฬาของพระราชา จากนี้ไปตนเองอยากขอน้อมนำแนวทางการและพระบรมราโชวาทของพระองค์ท่านกลับไปใช่ในชีวิตประจำวันและการเป็นนักกีฬาของพระองค์ท่านกลับไปใช้ในการเป็นนักกีฬาที่ดียิ่งขึ้นไปเพื่อนำความสำเร็จกลับมาสู่ประเทศชาติให้ได้ต่อไป (คมชัดลึกออนไลน์ ๑๒ ม.ค.๖๐)

**นักกีฬาพิการ ปั่นจักรยาน ๑๒๐ วันผ่าน ๗๔ จังหวัด เพื่อพ่อหลวง**



**นายภูยิน คำนวน ชาวสิงห์บุรี อายุ๔๑ผู้พิการขาทั้งสองข้างจากโรคโปลิโอมาแต่กำเนิด** เป็นนักกีฬาพายเรือ กรรเชียงเจ้าของเหรียญเงินในกีฬาซีเกมส์ที่ประเทศจีน กับนางสาวจันดี ณัฐวินิยกุล แฟนสาวที่คบกันมานานร่วม ๖ ปี **พร้อมจักรยานคู่กายปั่นมากราบสักการะพระบรมศพ พระบาทสมเด็จพระปรมินทรมหาภูมิพลอดุลยเดช** ณ บริเวณริม กำแพงพระบรมมหาราชวังฝั่งตรงข้ามท่าราชวรดิฐ

โดยเมื่อวันที่ ๒๐ กันยายน ๒๕๕๙ **ทั้งคู่ได้ออกเดินทางปั่นจักรยานจากสวนหลวงร.๙ ผ่าน๗๔จังหวัดของประเทศไทย ใช้เวลาทั้งสิ้น ๑๒๐ วัน** ตั้งใจเทิดพระเกียรติและถวายเป็นพระราชกุศลแด่ พระบาทสมเด็จพระปรมินทรมหาภูมิพลอดุลยเดช ที่ทรงพระประชวรอยู่ที่โรงพยาบาลศิริราชในขณะนั้น เขาได้กล่าวทั้งน้ำตาในขณะที่ก้มลงกราบ **"ลูกกลับมาแล้ว ลูกทำสำเร็จแล้ว ลูกจะทำตามคำที่พ่อได้สอนไว้ตลอดไป ถึงแม้ว่าพ่อจะเสด็จสวรรคตแล้ว"**

(nationtv.tvออนไลน์ ๑๘ ม.ค.๖๐)


**ผู้พิการโรคโปลิโอใช้รถวีลแชร์เดินทางกราบบรมศพ**

 ผู้พิการโรคโปลิโอ วัย ๕๐ ปี ใช้รถวีลแชร์ เดินทางกราบถวายบังคม พระบรมศพ ครั้งที่ ๓ ถึงจังหวัดอ่างทองแล้ว มุ่งหน้าสู่จังหวัดพระนครศรีอยุธยา

**นายคำพา แก้วจีน อายุ ๕๐ ปี ผู้พิการป่วยเป็นโรคโปลิโอ ตั้งแต่อายุ ๒ ขวบ** บ้านเลขที่ ๓๖ หมู่ ๗ ต.วังวน อ.พรหมพิราม จ.พิษณุโลก **ใช้รถวีลแชร์ในการเดินทาง เมื่อวันที่ ๑๙ ธ.ค. เพื่อถวายบังคม พระบรมศพ พระบาทสมเด็จพระปรมินทรมหาภูมิพลอดุลยเดช ที่พระบรมมหาราชวัง กรุงเทพฯ** เดินทางถึงจังหวัดอ่างทองแล้ว โดยมีเจ้าหน้าที่ป่อเต็กตึ้งคอยอำนวยความสะดวกในการใช้เส้นทาง ถนนสายเอเชีย มุ่งหน้าสู่จังหวัดพระนครศรีอยุธยา

**นายคำพา กล่าวว่า ด้วยความสำนึกในพระมหากรุณาธิคุณ ของ พระบาทสมเด็จพระปรมินทรมหาภูมิพลอดุลยเดช ที่มีต่อประชาชนทุกหมู่เหล่า รวมถึงคนพิการด้วย จึงตั้งใจโยกรถวีลแชร์ในการเดินทาง เพื่อมุ่งหน้ากราบถวายบังคม พระบรมศพ ในหลวง รัชกาลที่ ๙ ที่พระบรมมหาราชวัง กรุงเทพฯ** โดยครั้งนี้เป็นครั้งที่ ๓ ที่เดินทางด้วยรถวีลแชร์เข้าไปกราบพระบรมศพในหลวง รัชกาลที่ ๙ ที่พระบรมมหาราชวัง กรุงเทพฯ (news.sanook.comออนไลน์ ๒๔ ธ.ค.๕๙)

**ภาษามือ..เปิดโลกเงียบ…สู่โลกกว้าง**

****

**วันหยุดธนาคาร**

**Bank holiday**

**สปท.เตรียมพิจารณาแผนปฏิรูปการศึกษาคนพิการ**

 **สปท. เตรียมพิจารณาแผนปฏิรูปการศึกษาสำหรับคนพิการและบุคคลที่มีความต้องการจำเป็นพิเศษ ผู้สูงอายุ และผู้ด้อยโอกาส**

ร.อ.ทินพันธุ์ นาคะตะ ประธานสภาขับเคลื่อนการปฏิรูปประเทศ มีคำสั่งนัดประชุม ในเวลา ๐๙.๓๐ น. โดยมีวาระพิจารณารายงานของคณะกรรมาธิการวิสามัญกิจการสภาขับเคลื่อนการปฏิรูปประเทศ **โดยคณะกรรมการขับเคลื่อนการปฏิรูปการศึกษาสำหรับผู้พิการ ผู้สูงอายุ และผู้ด้อยโอกาส จำนวน ๓ เรื่อง อาทิ** การขับเคลื่อนการปฏิรูปการศึกษาสำหรับคนพิการและบุคคลที่มีความต้องการจำเป็นพิเศษ และร่างพระราชบัญญัติ จำนวน ๒ ฉบับ ได้แก่ ร่างพระราชบัญญัติการจัดการศึกษาสำหรับคนพิการ พ.ศ. ... และร่างพระราชบัญญัติการศึกษาแห่งชาติ (ฉบับที่...) พ.ศ. ... สาระสำคัญเป็นการผลักดันให้มีร่างกฎหมายทั้ง ๒ ฉบับ เพื่อให้การจัดการศึกษาสำหรับคนพิการและบุคคลที่มีความต้องการจำเป็นพิเศษ มุ่งเน้นการให้โอกาสทางการศึกษาอย่างเท่าเทียมกัน ทั้งการศึกษาในระบบ นอกระบบ และตามอัธยาศัยต่อเนื่องตลอดชีวิตตามหลักสากล รวมถึงใช้กลไกการทำงานเชิงพื้นที่ในทุกระบบ เน้นการมีส่วนร่วมของภาครัฐ ภาคประชาชนร่วมจัดการศึกษา (news.sanook.comออนไลน์/มูลนิธิพัฒนาคนพิการไทย ๑๓ ธ.ค.๕๙)

**นครปฐมจัดงานคนพิการสากล ปี ๕๙ “คนพิการใต้ร่มพระบารมี สู่การพัฒนาที่ยั่งยืน”**



 นครปฐม – **จังหวัดนครปฐม จัดงานวันพิการสากล ประจำปี ๒๕๕๙ ภายใต้หัวข้อ “คนพิการใต้ร่มพระบารมี สู่การพัฒนาที่ยั่งยืน” เพื่อสร้างความตระหนัก และส่งเสริมให้ทุกภาคส่วนได้ร่วมกันสร้างสังคมที่เป็นธรรมเสมอภาคและเท่าเทียม** ห้องประชุมโรงแรมริเวอร์ อำเภอเมือง จังหวัดนครปฐม **นายสุพจน์ ยศสิงห์คำ รองผู้ว่าราชการจังหวัดนครปฐม เป็นประธานพิธีเปิดงานวันคนพิการสากล จังหวัดนครปฐม ประจำปี ๒๕๕๙ ภายใต้หัวข้อ “คนพิการใต้ร่มพระบารมี สู่การพัฒนาที่ยั่งยืน”** โดยสำนักงานพัฒนาสังคมและความมั่นคงของมนุษย์จังหวัดนครปฐม จัดขึ้น เพื่อร่วมฉลองเนื่องในโอกาสวันคนพิการสากลตามแนวทางขององค์การสหประชาชาติ อีกทั้ง**สร้างความตระหนัก และส่งเสริมให้ทุกภาคส่วนในสังคมได้ร่วมกันสร้างสังคมที่เป็นธรรม เสมอภาค เท่าเทียมเป็นสังคมที่ทุกคนอยู่ร่วมกันอย่างมีความสุข**  
 **นางจุรีรัตน์ เทพอาสน์ นายกเหล่ากาชาดจังหวัดนครปฐม กล่าวว่า** องค์การสหประชาชาติ ได้ประกาศให้วันที่ ๓ ธันวาคมของทุกปี เป็นวันคนพิการสากล โดยในปี ๒๕๕๙ **ได้กำหนดประเด็นหลัก คือ บรรลุ ๑๗ เป้าประสงค์ของการพัฒนาที่ยั่งยืน มุ่งสู่อนาคตที่ต้องการ และเชิญชวนให้ประเทศสมาชิกร่วมกันจัดกิจกรรมต่างๆ เพื่อส่งเสริมความเข้าใจของสังคมเกี่ยวกับคนพิการ** และให้โอกาสคนพิการได้มีส่วนร่วมในทุกกิจกรรมของสังคมอย่างสร้างสรรค์ เป็นธรรม และเสมอภาคกับคนทั่วไป และเพื่อเป็นการส่งเสริมสังคมที่ปราศจากอุปสรรครวมถึงการเข้าถึงสภาพแวดล้อมข้อมูลข่าวสารและเทคโนโลยีสารสนเทศสำหรับคนพิการ  
 จากนั้น **รองผู้ว่าราชการจังหวัดนครปฐม ได้มอบเกียรติบัตรแก่สถานประกอบการดีเด่น และดีเด่นพิเศษ ที่ปฏิบัติตามกฎหมายการจ้างงานคนพิการอย่างต่อเนื่อง ตั้งแต่ปี ๒๕๕๔ ถึงปัจจุบัน** และผู้สนับสนุนการจัดงานวันคนพิการสากลอีกทั้งมอบรถโยกมอบเงินสงเคราะห์ให้แก่เด็กพิการ  
 **นอกจากนี้ มีการออกบูทฝึกอาชีพขององค์กรคนพิการ การจัดนิทรรศการของหน่วยงานต่างๆ** การรับสมัครคนพิการเข้าทำงาน การแสดงผิตภัณฑ์จากฝีมือคนพิการ โดยมีคนพิการ ครอบครัวผู้ดูแลคนพิการ องค์กรด้านคนพิการ อาสาสมัคร สถานศึกษา เครือข่ายหน่วยงานภาครัฐ และเอกชนที่เกี่ยวข้องร่วมกิจกรรมในครั้งนี้กว่า ๗๐๐ คน  (manager.co.thออนไลน์ ๒๓ ธ.ค.๕๙)

**คอนเสิร์ตเพื่อเด็กหูหนวก**

 **นักดนตรีชาวเปรู จัดงานคอนเสิร์ตให้กับเด็กหูหนวกได้ร่วมสนุกผ่านทางแสงสี และการสั่นของวัตถุ นายลูโช เกเกซานา นักดนตรีและพิธีกรชาวเปรู จัดคอนเสิร์ตช่วงเทศกาลคริสต์มาส** โดยใช้โสตสัมผัสและเปลี่ยนเป็นแสงไฟหลากสีและการสั่นสะเทือน ให้กับเด็กหูหนวกของสมาคมคนหูหนวกของเปรูที่กรุงลิมาได้สัมผัสถึงคอนเสิร์ตพิเศษของเขา ซึ่ง**ปรากฏว่าเด็กหูหนวกประมาณ ๕๐ คน ต่างสนุกสนานไปกับการแสดงของนายเกเกซานา ซึ่งเล่นเพลงต่างๆมากมาย รวมถึงเพลง “จิงเกิลเบลส์”ด้วย**

ผู้ประสานงานของสมาคมคนหูหนวก นางมานูเอลา วาเลนติน กล่าวว่า **ความรู้สึกจากการแสดงของนายเกเกซานาทำให้เด็กๆอยากลุกขึ้นเต้น เพราะทุกคนก็ต่างมีความสุขกับคอนเสิร์ตนี้ นายเกเกซานา อธิบายว่า เขาใช้ซอฟต์แวร์ “ซาวด์ อิน คัลเลอร์” และเชื่อมต่อกับลำโพงที่อยู่ใต้เก้าอี้ของผู้เข้าชม ซึ่งความคิดนี้มีขึ้นเพื่อจัดคอนเสิร์ตให้เด็กหูหนวกเป็นครั้งแรก** จึงพึ่งพาเทคโนโลยี ด้วยการให้เด็กนั่งลงบนเก้าอี้ที่มีลำโพงและจะรู้สึกได้ถึงแรงสั่นสะเทือน และมีแสงไฟออกมาเป็นจังหวะไปพร้อมกัน (กรุงเทพธุรกิจออนไลน์ ๒๒ ธ.ค.๕๙)

**ไทร์พลัสร่วมกระตุ้นเมาไม่ขับ**

 **สันติ พิรารักษ์ ผู้อำนวยการไทร์พลัส แฟรนไชส์ มอบงบประมาณ สนับสนุนโครงการช่วยเหลือผู้ประสบภัยจากอุบัติเหตุบนท้องถนน เป็นจำนวนเงิน ๒๑๘,๖๖๕ บาท** ซึ่งเป็นรายได้ส่วนหนึ่งจากการจำหน่ายยางมิชลินในช่วงเดือนกันยายนและตุลาคมที่ผ่านมา

**สุรสิทธิ์ ศิลปะงาม ผู้จัดการมูลนิธิเมาไม่ขับ กล่าวว่า** “งบประมาณที่ได้รับจากศูนย์บริการไทร์พลัสแฟรนไชส์ในครั้งนี้ จะนำไปดำเนินกิจกรรมในโครงการช่วยเหลือผู้ประสบภัยจากอุบัติเหตุๆบนท้องถนน **โดยในช่วง ๗ วันอันตราย ๒๙ ธันวาคม-๔ มกราคมนี้ จะมีอาสาสมัครผู้พิการจากอุบัติเหตุบนท้องถนน รณรงค์ร่วมกับเจ้าหน้าที่ตำรวจตามด่านต่างๆ เพื่อสร้างจิตสำนึกเรื่องเมาไม่ขับ ความปลอดภัยบนท้องถนน และการเคารพกฎจราจร** โดยหวังว่ากิจกรรมของเราจะช่วยเตือนสติผู้ขับขี่ให้สัญจรอย่างปลอดภัยตลอดช่วงเทศกาลครับ”

**สันติ พิรารักษ์ ผู้อำนวยการไทร์พลัส แฟรนไชส์ กล่าวว่า** “ไทร์พลัส ในฐานะเครือข่ายแฟรนไชส์ศูนย์บริการรถยนต์และยางรถยนต์มืออาชีพ เพื่อความปลอดภัยในการเดินทาง เรามีความยินดีที่ได้ร่วมสนับสนุนโครงการของทางมูลนิธิเมาไม่ขับในการรณรงค์เรื่องความปลอดภัยบนท้องถนน ซึ่งเป็นประโยชน์ต่อสังคมเป็นอย่างมากครับ”

**ประศม สุขแสวง หรือมด ผู้ที่ทำงานร่วมกับมูลนิธิเมาไม่ขับมากว่า ๒๐ ปี เป็นวิทยากรให้กับหน่วยงานต่างๆ พูดด้านการขับขี่อย่างปลอดภัย กล่าวว่า** “ผมคือคนที่เมาสุราแล้วขี่จักรยานยนต์และเกิดอุบัติเหตุ ทำให้กระดูกคอแตกและทำให้เดินไม่ได้ อยากฝากเตือนผู้ขับขี่ทุกท่านว่า อุบัติเหตุบนท้องถนนที่เกิดจากความประมาทนั้นป้องกันได้ มันไม่ใช่โรคระบาด เพียงแค่เราขับขี่อย่างมีสติ มีมารยาทและเคารพกฎจราจร โดยเฉพาะช่วงปีใหม่นี้ หากเราลดอุบัติเหตุได้ ก็จะลดจำนวนคนพิการ คนที่ประสบภัยจากความประมาทและขาดสติได้ครับ”  (manager.co.thออนไลน์ ๒๙ ธ.ค.๕๙)

**ปณท ชวนคนไทยมอบของขวัญแก่ผู้พิการ**

 นางสมร เทิดธรรมพิบูล กรรมการผู้จัดการใหญ่ บริษัท ไปรษณีย์ไทย จำกัด (ปณท) กล่าวว่า **ไปรษณีย์ไทย ร่วมกับ กรมควบคุมมลพิษ (คพ.) เชิญชวนประชาชนคนไทยร่วมส่งมอบของขวัญในเทศกาลปีใหม่ให้แก่ผู้พิการ โดยการร่วมส่งวัสดุอะลูมิเนียมใช้แล้ว เพื่อจัดทำอุปกรณ์ขาเทียมสำหรับผู้พิการที่ขาดแคลน ภายใต้ “โครงการบริจาคอะลูมิเนียมเพื่อจัดทำขาเทียมพระราชทาน ปี ๒๕๕๙”   เพื่อนำไปใช้จัดทำอุปกรณ์ขาเทียม ได้แก่** เบ้า แกน หน้าแข้ง เท้าเทียมและไม้เท้า ซึ่งอะลูมิเนียมประมาณ ๑ กิโลกรัม สามารถจัดทำขาเทียมพระราชทานได้ ๑ ข้าง  อย่างไรก็ดี ในปี ๒๕๕๙ มีวัสดุอะลูมิเนียมที่จัดส่งผ่านไปรษณีย์ไทยเพื่อนำไปจัดทำขาเทียมพระราชทาน จำนวน ๑๖,๐๒๗ กิโลกรัม ซึ่งคาดว่าจะสามารถช่วยเหลือผู้พิการได้มากกว่า ๑๐,๐๐๐ คน นอกจากการเก็บและส่งวัสดุอะลูมิเนียมที่ใช้แล้วเข้าร่วมบริจาคเพื่อทำขาเทียมแก่ผู้พิการแล้ว ยังนับว่าเป็นส่วนหนึ่งในการช่วยลดปัญหาขยะรีไซเคิลจำพวกอะลูมิเนียมอีกด้วย

นางสมร กล่าวเพิ่มเติมว่า **สำหรับขั้นตอนการฝากส่งนั้น ประชาชน เพียงทำความสะอาดวัสดุอะลูมิเนียมที่ใช้แล้ว อาทิ** ห่วงจากฝาหรือกระป๋องเครื่องดื่ม ฝาเครื่องดื่มแบบฝาเกลียว กระป๋องน้ำอัดลม เศษอะลูมิเนียมจากข้อต่อ/บานพับ/รั้ว ชิ้นส่วนจากเครื่องจักรหรืออะไหล่รถยนต์ ให้เรียบร้อยและบรรจุกล่องหรือซอง น้ำหนักไม่เกินกล่องละ ๕ กิโลกรัม จ่าหน้าถึง **กรมควบคุมมลพิษ เลขที่ ๙๒ ซอยพหลโยธิน ๗ ถนนพหลโยธิน เขตพญาไท กรุงเทพฯ ๑๐๔๐๐** และ บริเวณกึ่งกลางหรือเหนือจ่าหน้า ให้เขียนคำว่า  **“วัสดุอะลูมิเนียมใช้แล้ว”** โดยสามารถฝากส่งได้**ตั้งแต่วันนี้ถึงวันที่ ๓๑ ธันวาคม ๒๕๖๐** ณ ที่ทำการไปรษณีย์ทั่วประเทศ โดยไม่เสียค่าใช้จ่าย (โลกวันนี้ออนไลน์ ๕ ม.ค.๖๐)

**ด็อกเตอร์บอกเอง ไม่ควรใช้ก้านสำลีแหย่เข้าไปในหูพร้อมเผยวิธีทำความสะอาดที่ถูกต้อง**

**** หลังจากสระผมเสร็จใหม่ๆ หูของคนเราทุกคนจะเปียกกันเป็นเรื่องปกติ และสิ่งที่เรามักจะทำต่อมาคือการใช้ก้านสำลีทำความสะอาดหู ซึ่งก็ค่อนข้างฟินอยู่เหมือนกัน แต่รู้หรือไม่ว่านั่นคือวิธีการทำความสะอาดหูที่ไม่ถูกต้องเลย **William H. Shapiro โสตสัมผัสวิทยาและศาสตราจารย์คลินิกจาก NYU School of Medicine บอกว่า “อย่าใส่อะไรเข้าไปในหูที่มีขนาดเล็กเลยจะดีกว่า”**

เหตุผลที่เราไม่ควรใช้ก้านสำลีหรือคัตตอนบัดใส่เข้าไปในหู เช่น ใช้ในการทำความสะอาดหู หรือเขี่ยขี้หูออกมา **เพราะคัตตอนบัดอาจทำให้ขี้หูเข้าไปใกล้ส่วนที่สำคัญคือ เยื่อแก้วหูและแก้วหู มากกว่าเดิม** ถ้าหากขี้หูเข้าไปใกล้กับแก้วหูมากขึ้นจะทำให้แก้วหูไม่สามารถสั่นได้ตามปกติเหมือนที่ควรจะเป็น ซึ่งอาจทำให้เกิดอันตรายที่ตามมาได้ เช่น **หูอื้อ หรือร้ายแรงกว่านั้นคืออาจจะไม่ได้ยินเสียงอะไรเลย (หูหนวก)**

ทำไมเราต้องมีขี้หู? **จริงๆ ที่เรามีขี้หูนั้นเป็นเรื่องปกติ ขี้หูทำหน้าปกป้องสิ่งแปลกปลอมที่จะเล็ดลอดเข้าไปในหู เช่น** แมลง เป็นตัวป้องกันแบคทีเรียและเชื้อราที่จะทำให้เกิดการติดเชื้อภายในหูได้ **รวมถึงยังช่วยป้องกันฝุ่นผง และยังช่วยขจัดเซลล์เก่าที่ร่างกายกำจัดออกมาอีกด้วย** Shapiro บอกว่า การที่คุณมีขี้หูไม่ได้หมายความว่าคุณเป็นคนสกปรกเสียทีเดียว

และนี่คือวิธีทำความสะอาดที่ถูกต้อง Dr. Erich Voigt โสตสัมผัสวิทยาจากมหาวิทยาลัย New York ให้คำแนะนำสำหรับการทำความสะอาดหูว่า **เพียงแค่เราเอาน้ำและสบู่ล้างหูและใช้ผ้าขนหนูเช็ดน้ำที่ไหลออกมาจากหูเพียงเท่านี้ก็เป็นการทำความสะอาดหูที่เพียงพอแล้ว**ครับ (beartai.comออนไลน์ ๕ ม.ค.๖๐)

**กรุงไทยพร้อมเพย์ดีเดย์จ่ายเงินคืนภาษี๔ม.ค.-โอนเบี้ยคนชรา-พิการก.พ.**  
 **ธนาคารกรุงไทย หนุนนโยบาย National e-Payment เต็มตัว ๔ ม.ค. ๖๐ เริ่มโอนเงินคืนภาษีให้ประชาชนที่ลงทะเบียนกรุงไทยพร้อมเพย์พร้อมโอนเงินเบี้ยผู้สูงอายุ-คนพิการเดือนก.พ.** นายทรงพล ชีวะปัญญาโรจน์ รองกรรมการผู้จัดการใหญ่ สายงานบริหารจัดการทางการเงินเพื่อธุรกิจ ธนาคารกรุงไทย เปิดเผยว่า **ธนาคารให้การสนับสนุนโครงการระบบการชำระเงินของประเทศ ภายใต้แผนยุทธศาสตร์ National e-Payment อย่างเต็มที่ โดยได้เตรียมความพร้อมในทุกด้าน โดยเฉพาะในส่วนของกรุงไทย พร้อมเพย์** เพื่อให้ลูกค้าสามารถใช้บริการได้สะดวก ง่าย และมั่นใจในมาตรฐานความปลอดภัยระดับสากล **โดยตั้งแต่วันที่ ๔ ม.ค. ๒๕๖๐ เป็นต้นไป ธนาคารกรุงไทยในฐานะผู้รับจัดการในการส่งเงินคืนภาษีจากกรมสรรพากร จะเริ่มโอนเงินเข้าบัญชีผู้เสียภาษีรายที่ได้รับเงินคืนภาษี แก่ประชาชนที่ลงทะเบียนกรุงไทยพร้อมเพย์ และบริการพร้อมเพย์ของธนาคารอื่น** ที่ผูกบัญชีด้วยหมายเลขบัตรประจำตัวประชาชน ซึ่งกรมสรรพากรเปิดให้บุคคลธรรมดายื่นแสดงรายได้ที่เกิดขึ้นในปี ๒๕๕๙ **เพื่อชำระภาษีระหว่างวันที่ ๑ ม.ค.-๓๑ มี.ค. ๒๕๖๐**

“**ธนาคารกรุงไทย มีความพร้อมในการให้บริการโอนเงินสวัสดิการของรัฐอย่างต่อเนื่อง โดยจะเริ่มโอนเงินเบี้ยผู้สูงอายุและคนพิการ** รวมทั้งโอนเงินระหว่างบุคคล และโอนเงินระหว่างธนาคาร ในเดือนกุมภาพันธ์ ๒๕๖๐ ดังนั้น เพื่อความรวดเร็วในการรับเงินสวัสดิการจากรัฐ ขอเชิญชวนลูกค้าและประชาชน เปิดบัญชีเงินฝากและลงทะเบียนกรุงไทยพร้อมเพย์ โดยธนาคารช่วยแบ่งเบาภาระผู้มีรายได้น้อย สามารถเปิดบัญชีเงินฝากกับธนาคารได้โดยไม่ต้องมีเงินฝาก”  
 ทั้งนี้ **ปัจจุบันมีลูกค้าลงทะเบียนกรุงไทยพร้อมเพย์ ผ่าน ๓ ช่องทางของธนาคาร ได้แก่** ตู้ ATM บริการ KTB netbank และสาขาแล้วกว่า ๒.๒ ล้านราย โดยธนาคารได้โอนเงินให้แก่ผู้ที่มีรายได้น้อยที่เข้าร่วมโครงการลงทะเบียนเพื่อสวัสดิการแห่งรัฐ และโครงการค่าสวัสดิการเด็กแรกเกิด ผ่านกรุงไทยพร้อมเพย์ ไปแล้วกว่า ๓ แสนราย.(ไทยรัฐออนไลน์ ๒๙ ธ.ค.๕๙)

**แว่นตาอัจฉริยะที่ช่วยนำทางคนตาบอดราวกับ “มองเห็นได้” ภายในงาน CES 2017**

**** **Aira บริษัทสตาร์ทอัพของสหรัฐอเมริกา ได้พัฒนาแว่นตาอัจฉริยะที่สามารถช่วยเหลือคนตาบอดได้ โดยอาศัยพื้นฐานของ Google Glass** และเชื่อมโยงผู้ใช้ที่ตาบอดเข้ากับเครือข่ายอินเตอร์เน็ตซึ่งมีเจ้าหน้าที่ที่ได้รับการฝึกฝนมาช่วยมองในสิ่งที่คนตาบอดกำลังมองผ่านแว่นตาอัจฉริยะนี้แบบเรียลไทม์

**เจ้าหน้าที่เหล่านี้สามารถช่วยเหลือลูกค้าที่ตาบอดในกิจวัตรต่างๆ ได้ไม่ว่าจะเป็นการนำทางบนในสถานที่ที่มีคนพลุกพล่าน หรือการช่วยนำทางซื้อของในร้านค้า เป็นต้น** และเจ้าหน้าที่ยังสามารถติดตามตำแหน่งของลูกค้าผ่านทาง Google Maps ได้อีกด้วย

**ทาง Aira ได้กล่าวว่า** บริการนี้ไม่ได้ออกแบบมาเพื่อทดแทนการใช้สุนัขนำทางหรือไม้เท้าสำหรับคนตาบอด แต่เป็นอุปกรณ์เสริมสำหรับช่วยในสถานการณ์ที่มีความจำเป็น **แว่นตาอัจฉริยะของ Aira นั้นได้ ได้เริ่มวางจำหน่ายในสหรัฐอเมริกาแล้วพร้อมแพคเกจบริการ คือ** ค่าบริการ ๑๒๙ เหรียญ (ประมาณ ๔,๖๐๐ บาท) ต่อเดือน ใช้งานแว่นตาพร้อมเจ้าหน้าที่ได้ ๒๐๐ นาที หรือค่าบริการ ๑๙๙ เหรียญ (ประมาณ ๗,๑๐๐ บาท) ต่อเดือน ใช้งานแว่นตาพร้อมเจ้าหน้าที่ได้ ๔๐๐ นาที พร้อมการันตีว่าจะมีเจ้าหน้าที่ตอบรับภายใน ๑๐ วินาที นับจากที่เรียกไป (beartai.comออนไลน์ ๐๘ ม.ค.๖๐)

**มหาดไทยจี้ผู้ว่าฯ แจง “พร้อมเพย์” อปท. หวั่นป่วนเงินสวัสดิการ**

 **มหาดไทยหวั่น “พร้อมเพย์” ป่วนเงินสวัสดิการรัฐ ๔ ด้าน ซ้ำรอยระบบคืนภาษี แจ้งผู้ว่าฯ ทั่วประเทศทำการบ้านก่อนชี้แจง อปท.-ผู้รับสวัสดิการ “เบี้ยเด็กแรกเกิด-เบี้ยคนพิการ-เบี้ยผู้สูงอายุ-เงิน อสม.”** ที่ยังไม่ได้เปิดบัญชีลงทะเบียนพร้อมเพย์รีบเปิดบัญชีผ่าน ๑๓ ธนาคาร หลังระบบคืนภาษีผ่านพร้อมเพย์ได้เงินคืนช้ากว่าที่แจ้ง   
 มีรายงานจากกระทรวงมหาดไทย ว่า**กรมบัญชีกลาง กระทรวงการคลัง ได้ทำหนังสือด่วนที่สุดถึงกรมส่งเสริมการปกครองส่วนท้องถิ่น กระทรวงมหาดไทยเพื่อสั่งการให้ผู้ว่าราชการจังหวัดทั่วประเทศ เร่งชี้แจงผู้นำท้องถิ่นและประชาชน ในองค์การปกครองส่วนท้องถิ่น (อปท.) ต่างๆ ทั่วประเทศ** ที่เป็นผู้มีสิทธิรับเงินสวัสดิการสังคมและเงินอื่นในลักษณะเดียวกันทียังไม่มีการเปิดบัญชีเงินฝากธนาคาร ตามนโยบายอี-เพย์เมนต์ ได้เปิดบัญชีเงินฝากธนาคารและลงทะเบียนพร้อมเพย์ หรือการเปิดบัญชีเงินฝากธนาคารศูนย์บาท ด้วยเลขประจำตัวประชาชน๑๓หลักผ่านธนาคาร๑๓แห่ง  
 ทั้งนี้ **เงินสวัสดิการและเงินอื่นในลักษณะเดียวกันที่ประชาชนจะได้รับจากภาครัฐตามโครงการบูรณาการฐานข้อมูลสวัสดิการสังคม ๔ โครงการ ประกอบด้วย** ผู้มีสิทธิรับเงินอุดหนุนเพื่อการเลี้ยงดูเด็กแรกเกิด ผู้มีสิทธิรับเบี้ยยังชีพผู้สูงอายุ **ผู้มีสิทธิรับเบี้ยคนพิการ** และผู้มีสิทธิรับเงินค่าป่วยการอาสาสมัครอาสาสมัครสาธารณสุขประจำหมู่บ้าน (อสม.) โดยนำหลักฐานและเอกสารของผู้มีสิทธิมาแสดงตน และให้หน่วยงานที่รับผิดชอบลงทะเบียนสวัสดิการ ณ สาขาธนาคารที่ให้บริหารเปิดบัญชีพร้อมเพย์ (ยกเว้นเงินขั้นต่ำสำหรับการเปิดบัญชี) เพื่อดำเนินการปรับปรุงฐานข้อมูลของผู้มีสิทธิที่จะได้รับเงินสวัสดิการจากรัฐของเดือนมกราคม๒๕๖๐และครั้งต่อไป  
 มีรายงานว่า **เมื่อต้นสัปดาห์ที่ผ่านมาระบบพร้อมเพย์เกิดปัญหาหลัง กรมสรรพากร ได้ประกาศที่จะคืนภาษีเงินได้บุคคลธรรมดา ประจำปี ๒๕๕๙ ผ่านระบบพร้อมเพย์เข้าบัญชีเงินฝากผู้เสียภาษีโดยตรง** โดยจะได้คืนภายใน ๑ วันเท่านั้น แต่ปรากฏว่าประชาชนที่ขอคืนภาษีผ่านพร้อมเพย์ไม่ได้รับเงินเข้าบัญชี โดยมีเพียงข้อความเอสเอ็มเอสว่ากรมสรรพากรจ่ายเงินคืนภาษีให้แล้ว และมีเพียงคำตอบว่าจะเงินเร็วหากมีบัญชีพร้อมเพย์กับธนาคารกรุงไทยเท่านั้น  
 อย่างไรก็ตาม **กรณีดังกล่าวได้รับคำขอโทษจากผู้บริหารกรมสรรพากร และชี้แจงว่า**ประชาชนจะได้รับคืนภาษีผ่านระบบพร้อมเพย์ตั้งแต่วันที่ ๑๐ ม.ค.นี้ แต่ธนาคารกรุงไทยสามารถทำได้เร็วกว่าธนาคารอื่น คือวันที่ ๔ ม.ค. และสถาบันการเงินต่างๆ จะเริ่มใช้ในไตรมาสแรกปีนี้ (manager.co.thออนไลน์ ๑๑ ม.ค.๖๐)

**คนพิการน่านจวกกลางวง-เงินกู้ช่วยเหลือช้า ฝึกอาชีพเป็นปีหาทุนไม่ได้**



**เวทีประชุมคนพิการเมืองน่าน ปั่นป่วน** ผู้พิการโวยโดนโละชื่อพ้นคณะอนุกรรมการฯ-กระบวนการพิจารณาเงินกู้ล่าช้าเผยบางคนฝึกอาชีพเสร็จเกือบปียังหาทุนทำไม่ได้  
 **นายสุเมษ สายสูง พัฒนาสังคมและความมั่นคงของมนุษย์จังหวัดน่าน เป็นประธานในการประชุมโครงการเสริมพลังความเข้มแข็งทางอาชีพและศักยภาพองค์กรคนพิการ** พร้อมบรรยายสถานการณ์และทิศทางการพัฒนาคุณภาพชีวิตคนพิการ ที่ห้องประชุมชั้น ๓ ศูนย์ราชการจังหวัดน่าน โดยมีตัวแทนส่วนราชการเอกชนส่วนท้องถิ่นและเครือข่ายคนพิการน่านเข้าร่วม  
 **น.ส.นาวิน ปิมปา นายกสมาคมคนพิการจังหวัดน่าน กล่าวว่า** ที่ผ่านมาคนพิการโดยเฉพาะคนที่อยู่ห่างไกลในชนบท-ชายแดนจำนวนมาก ยังเข้าไม่ถึงการช่วยเหลือของภาครัฐ ขาดโอกาสด้านต่างๆ ทั้งด้านการฝึก-ประกอบอาชีพ **จึงต้องการให้ภาครัฐช่วยสนับสนุน และส่งเสริมตลาดสินค้าเพื่อคนพิการ แต่ระหว่างการประชุม ผู้พิการได้แสดงความคิดเห็นหลากหลาย** และมีแกนนำคนพิการไม่พอใจการปรับเปลี่ยนตำแหน่งคณะอนุกรรมการส่งเสริมและพัฒนาคุณภาพชีวิตคนพิการ จ.น่าน เพราะทำให้เสื่อมเสียชื่อเสียง การติดต่อประสานงานติดขัด **รวมถึงกระบวนการพิจารณาเงินกู้ช่วยเหลือคนพิการล่าช้า หลายคนฝึกอาชีพเสร็จกว่า ๑๐ เดือน แต่ยังไม่สามารถนำมาประกอบอาชีพได้เพราะขาดทุนทรัพย์ทำให้คนพิการขาดโอกาสทางอาชีพเลี้ยงดูตนเอง** นายสุเมษกล่าวว่า คนพิการจังหวัดน่านที่จดทะเบียนไว้มีอยู่ ๒๐,๘๕๖ ราย กระจายอยู่ทั้ง ๑๕ อำเภอ มากสุดอยู่ที่ อ.ปัว รองลงมาคือ เวียงสา และ อ.เมืองน่าน บางส่วนประกอบอาชีพเกษตรกรรม-รับจ้าง **แต่ส่วนใหญ่ไม่ได้ประกอบอาชีพเนื่องจากติดขัดเรื่องการเดินทางรวมทั้งสภาพทางกายภาพ** อย่างไรก็ตาม จะได้มีการประชุมหารือกับส่วนที่เกี่ยวข้องต่างๆ เพื่อหาแนวทางในการส่งเสริม และพัฒนาคุณภาพชีวิตคนพิการในการฟื้นฟูอาชีพให้กับคนพิการ, ผู้ดูแล และครอบครัว ให้มีอาชีพอย่างยั่งยืนต่อไป  (manager.co.thออนไลน์ ๑๓ ม.ค.๖๐)

**ศูนย์การศึกษาพิเศษนครพนมจัดงานวันเด็ก สร้างรอยยิ้มให้แก่เด็กออทิสติกกว่า ๒๐๐ คน**



นครพนม- **ศูนย์การศึกษาพิเศษนครพนม จัดงานวันเด็กแห่งชาติ เพิ่มพัฒนาการทางด้านการสื่อสาร การเข้าสังคม และการแสดงออก ให้เด็กออทิสติกกว่า ๒๐๐ คน สร้างความสนุกสนานและรอยยิ้มให้แก่ทุกคนเป็นอย่างมาก** **ที่บริเวณศูนย์การศึกษาพิเศษประจำจังหวัดนครพนม อ.เมือง จ.นครพนม ได้มีการจัดงานวันเด็กแห่งชาติประจำปี ๒๕๖๐ ขึ้น** โดยนายสุพจน์ ชะพินใจ ผู้อำนวยการศูนย์การศึกษาพิเศษประจำจังหวัดนครพนม เปิดเผยว่า ศูนย์การศึกษาพิเศษประจำจังหวัดนครพนมเป็นศูนย์ที่ให้บริการด้านการศึกษาสำหรับคนพิการ ตั้งแต่แรกเกิดถึง๑๘ ปี ซึ่งในขณะนี้**มีเด็กพิเศษที่ป่วยเป็นโรคออทิสติกอยู่ในความดูแลทั้งสิ้น ๒๑๒ คน ส่วนใหญ่มีความผิดปกติทางด้านสมองรองลงมาจะเป็นพิการทางหูและตา** **ในช่วงสัปดาห์วันเด็กแห่งชาตินี้ เพื่อให้เด็กๆ ทุกคนในความดูแลได้ร่วมสนุกเหมือนกับเด็กปกติทั่วไป จึงได้จัดงานวันเด็กแห่งชาติประจำปี ๒๕๖๐ ขึ้นที่ศูนย์**โดยได้รับการสนับสนุนสิ่งของต่างๆ มากมาย จากหน่วยงานภาครัฐ ภาคเอกชน และภาคประชาชน ไม่ว่าจะเป็นของขวัญ เครื่องดื่ม ขนม ไอศกรีม ตุ๊กตา รถยนต์ของเล่น และอื่นๆเพื่อให้เด็กๆได้ร่วมสนุกรับของรางวัล  
 **ภายในงานมีการจัดกิจกรรมเป็นฐานความรู้ ให้เด็กๆ ทุกคนได้ฝึกทักษะ เป็นการสร้างพัฒนาการทางด้านการสื่อสาร การเข้าสังคม และการแสดงออกให้เด็กๆ ควบคู่ไปกับการเล่นสนุกชิงของรางวัล** ไม่ว่าจะเป็นการฝึกพูด การออกเสียง การบอกความต้องการ การทำตามคำสั่งง่ายๆ การอยู่ร่วมกันกับคนหมู่มาก การเคลื่อนไหวร่างกาย การเล่นกับเพื่อนๆ โดยมีเจ้าหน้าที่ ครูพี่เลี้ยง และผู้ปกครองร่วมเล่นไปด้วย สร้างความสนุกสนานและรอยยิ้มให้แก่ทุกคนเป็นอย่างมาก (manager.co.thออนไลน์ ๑๓ ม.ค.๖๐)

**นี่คือแท็บเล็ตสำหรับผู้พิการทางสายตาเครื่องแรกของโลก!**

**** **Blitab หรือแท็บเล็ตสาย Android เครื่องแรกของโลกที่มาพร้อมอักษรเบลล์ หรืออักษรที่ใช้ในการสื่อสารสำหรับผู้พิการทางสายตา ซึ่งจะช่วยเปลี่ยนแนวทางการใช้อุปกรณ์เทคโนโลยีสำหรับผู้พิการทางสายตาให้ดียิ่งขึ้นได้** ก่อนหน้านี้ก็เคยมีอุปกรณ์สำหรับผู้พิการทางสายตาที่รองรับอักษรเบลล์ แต่ด้วยความที่อุปกรณ์นั้นไม่ค่อยมีประสิทธิภาพ รัน Windows CE และมีราคาที่สูงถึง $๕,๐๐๐ หรือประมาณ ๑๗๗,๐๐๐ บาททำให้ไม่ได้รับความนิยมนัก**ในขณะที่ Blitab มีราคาอยู่ที่ $๕๐๐ หรือประมาณ ๑๗,๗๐๐ บาทเท่านั้น**

นอกจากจะมีราคาที่ถูกกว่าแล้ว ประสิทธิภาพของมันยังดีกว่าอีกด้วย **โดยมีคุณสมบัติทั่วไปดังนี้**ตัวเครื่องรันด้วยระบบ Android รองรับ Wi-Fi และ Bluetooth สามารถติดตั้งแอป Android ทั่วไปได้ทั้งหมด รองรับคุณสมบัติสำหรับช่วย (accessibility) ของ Android ทั้งหมด เช่น Voice Over

**ความพิเศษของอุปกรณ์ชิ้นนี้คือ** เมื่อคุณกดที่ปุ่มข้างตัวเครื่อง ครึ่งหนึ่งของหน้าจอจะถูกแสดงผลเป็นอักษรเบลล์ **ซึ่งผู้ใช้งานสามารถโหลดเอกสารหรือเปิดหน้าเว็บแล้วให้แสดงข้อความเป็นตัวอักษรเบลล์ได้ด้วย Blitab** ใช้ระบบฟองน้ำเล็กๆ ในการเปลี่ยนแปลงสถานะของอักษรเบลล์ได้ตลอดเวลา **นอกจากการอ่านอักษรเบลล์แล้ว บริษัทยังมีแผนพัฒนาคุณสมบัติให้มากกว่านี้อีก เช่น** ให้ความรู้สึกของ Google Maps จริงๆ บนครึ่งจอแรก

**จากผลตอบรับของผู้ใช้งานกว่า ๓,๐๐๐ บอกว่าอุปกรณ์ดังกล่าวมีประสิทธิภาพที่ดี** ถึงแม้ว่าผู้ใช้งานบางส่วนจะยังไม่รู้สึกโอเคสักเท่าไหร่บริษัทผู้ผลิตออกแบบเริ่มโครงการแท็บเล็ตดังกล่าวตั้งแต่ปี ๒๐๑๔ โดยจะเริ่มเปิดให้พรีออเดอร์ช่วงปลายเดือนนี้ และจะส่งเครื่องในอีก ๖ เดือนต่อจากนี้ครับ (beartai.comออนไลน์ ๑๓ ม.ค.๖๐)

**กพร.ลุยติวกราฟิกให้แรงงานคนพิการ**

**กพร.ฟิต ลุยพัฒนาทักษะแรงงานคนพิการ ผุดโครงการติวคอมพิวเตอร์กราฟิกรองรับไทยแลนด์๔.๐** เมื่อวันที่ ๑๗ ม.ค.นายธีรพล ขุนเมือง อธิบดีกรมพัฒนาฝีมือแรงงาน(กพร.) เปิดเผยว่า ได้สั่งการให้ข้าราชการกพร.จัดโครงการศึกษารูปแบบการพัฒนาศักยภาพแรงงานคนพิการด้านเทคโนโลยีสารสนเทศ สาขาคอมพิวเตอร์กราฟิกออกแบบโปสเตอร์ เพื่อส่งเสริมให้คนพิการได้รับการพัฒนาความรู้ด้านเทคโนโลยีสารสนเทศ ลดความเหลื่อมล้ำในการเข้าถึงข้อมูลข่าวสารและสามารถนำความรู้ที่ได้รับมาเพิ่มทักษะอาชีพ ส่งเสริมการประกอบอาชีพอิสระ และพัฒนาตนเองให้อยู่ร่วมกับคนทั่วไปได้อย่างเชื่อมั่น เนื่องจากเทคโนโลยีด้านคอมพิวเตอร์กราฟฟิกสามมิติเข้ามามีบทบาทกับงานด้านต่างๆ มากขึ้นโดยภาพกราฟฟิกจะทำให้งานที่ได้มีความสวยงามและน่าสนใจยิ่งขึ้น **ซึ่งการศึกษาและทำความเข้าใจเกี่ยวกับความรู้เบื้องต้นของคอมพิวเตอร์กราฟิก คนพิการสามารถเรียนรู้เพื่อสร้างงานให้กับตนเองได้ กพร.จึงมีกำหนดฝึกอบรม สาขาคอมพิวเตอร์กราฟิกออกแบบโปสเตอร์ ให้กับผู้พิการและผู้ดูแลคนพิการ** โดยผู้เข้าอบรมต้องมีความรู้พื้นฐานด้านการใช้คอมพิวเตอร์เบื้องต้น เนื้อหาหลักสูตร อาทิ การใช้เครื่องมือต่างๆ ในการสร้างงานกราฟฟิก การวาดภาพ การจัดวัสดุ การปรับแต่ง เตรียมภาพ การจัดหน้า การออกแบบ การใช้สี แนวคิดและการแก้ปัญหา **มีระยะการฝึก ๓๐ ชั่วโมง ในวันที่ ๓๐-๓๑ ม.ค. และ ๑-๓ ก.พ. ๒๕๖๐ ณ มูลนิธิส่งเสริมและพัฒนาคนพิการ จังหวัดนนทบุรี** (เดลินิวส์ออนไลน์ ๑๗ ม.ค.๖๐)

**SMART JOB CENTER ช่วยคนไทยหางานทุกกลุ่มทุกวัย**

** **

**ผลการดำเนินงานของศูนย์บริการจัดหางานเพื่อคนไทย ตั้งแต่ปีงบประมาณ ๒๕๕๘ จนถึง พฤศจิกายน ๒๕๕๙ มีผู้สมัครงาน ๖๑๘,๔๗๗ คน บรรจุงาน ๓๙๖,๕๒๙ คน**

“แม้เราจะเป็นคนพิการ แต่ได้งานทำหลังจากลงทะเบียนกับศูนย์สมาร์ท จ๊อบ ทำให้รู้สึกภูมิใจในตัวเองมากค่ะ ที่สามารถหางานทำได้ รู้สึกมีความสุข ดีใจ และจำทำงานเพื่อสร้างคุณค่าให้ตัวเองและคนอื่นต่อไปค่ะ”**กัลยา ปันเป็ง หรือหมวย อายุ ๒๙ ปี เป็นผู้พิการหลังจากถูกรถชนเมื่ออายุ ๑๐ ขวบ จนต้องตัดขาขวา ทุกวันนี้เธอใส่ขาเทียม และได้งานทำเป็นเจ้าหน้าที่จัดหางานที่ ศูนย์บริการจัดหางานเพื่อคนไทย หรือ Smart Job Center** ตั้งอยู่ที่กระทรวงแรงงาน ถนนมิตรไมตรี ดินแดง มาประมาณ ๒ เดือนแล้ว

ก่อนหน้านี้ กัลยา เรียนจบ ป.ตรี คณะบริหาร สาขาคอมพิวเตอร์ธุรกิจ จาก ม.เจ้าพระยา จ.นครสวรรค์ แล้วไปทำงานที่บ้านเกิด จ.ตาก **เมื่อทราบข่าวว่ารัฐบาลมีศูนย์ฯ นี้ จึงได้ลงทะเบียนสมัครงานทางระบบเวบไซท์ของศูนย์ กระทั่งนายจ้างที่เรียกมาสัมภาษณ์และให้ทำงานคือ ศูนย์ฯ แห่งนี้เอง** ด้วยเงินเดือน ๑๕,๐๐๐ บาท โดยมีหน้าที่จัดหางานให้กับคนพิการที่มาสมัครงานกับศูนย์ ตั้งแต่การลงทะเบียน และจัดหาตำแหน่งงานที่เหมาะสมให้กับคนพิการประเภทต่าง ๆ ซึ่งเป็นงานที่เธอรัก และภาคภูมิใจอย่างยิ่ง

**ศิริพร อิ่มทั่ว อายุ ๖๑ ปี อดีตข้าราชการ จากกรมการค้าภายใน กระทรวงพาณิชย์ ที่เพิ่งเกษียณอายุงาน กล่าวว่า** ได้มาสมัครงานกับศูนย์ฯ เพราะอยู่บ้านเฉย ๆ รู้สึกเหงา เมื่อทราบข่าวว่ารัฐบาลมีนโยบายช่วยให้ผู้สูงอายุได้มีงานทำ และมีการเปิดรับสมัครงานที่ศูนย์ฯแห่งนี้ จึงมาสมัครงาน โดยทางครอบครัวก็สนับสนุน เพราะเห็นว่ายังมีเรี่ยวแรง และความสามารถในการทำงานได้อยู่

**“ศูนย์บริการจัดหางานเพื่อคนไทย หรือ Smart Job Center จัดตั้งเพื่อสนองนโยบายของรัฐบาล พล.อ.ประยุทธ์ จันทร์โอชา นายกรัฐมนตรี ในการลดความเหลื่อมล้ำทางสังคม** และการสร้างโอกาสการเข้าถึงบริการของรัฐ โดยแรงงานไทยจะสามารถเข้าถึงตำแหน่งงานว่างที่มีคุณภาพ มีงานทำที่ดี มีรายได้มั่นคง โดยมุ่งเน้นให้คนไทยมีงานทำในทุกพื้นที่ และส่งเสริมการจ้างงานในทุกกลุ่มและทุกช่วงวัย ผ่านบริการส่งเสริมการมีงานทำแบบครบวงจร ทั้งในประเทศและต่างประเทศ แนะการแนวอาชีพ และให้ข้อมูลข่าวสารตลาดแรงงาน” สิงหเดช ชูอำนาจ อธิบดีกรมการจัดหางาน (กกจ.) กล่าว

นอกจากนี้ **ผู้ที่ไม่สะดวกในการเดินทางมาติดต่อโดยตรงที่ศูนย์ฯ สามารถใช้บริการผ่านช่องทางอินเตอร์เน็ต** [**http://www.doe.go.th/smartjob**](http://www.doe.go.th/smartjob) **ได้ทุกที่ทุกเวลา หรือทาง Smart Phone ที่ Smartjob Mobile App** ผลการดำเนินงานของศูนย์บริการจัดหางานเพื่อคนไทย ตั้งแต่ปีงบประมาณ ๒๕๕๘ จนถึง พฤศจิกายน ๒๕๕๙ มีผู้สมัครงาน ๖๑๘,๔๗๗ คน บรรจุงาน ๓๙๖,๕๒๙ คน ก่อให้เกิดรายได้คิดเป็นเงินรวมทั้งสิ้น ๘๙,๑๙๙,๘๑๒,๒๙๒ บาท สำหรับปี ๒๕๖๐ จะพัฒนารูปแบบการให้บริการ โดยเชื่อมโยงข้อมูลระบบสารสนเทศกับหน่วยงานที่เกี่ยวข้อง เพื่อให้เป็นศูนย์รวมตำแหน่งงานภาครัฐและภาคเอกชน เป็นการลดขั้นตอนเพื่ออำนวยความสะดวกแก่ผู้ใช้งาน

  นอกจากนี้**คนพิการ สถานประกอบการ และหน่วยงานภาครัฐที่ต้องการยื่นขอสิทธิตามมาตรา ๓๕ แห่งพระราชบัญญัติส่งเสริมและพัฒนาคุณภาพชีวิตคนพิการ พ.ศ.๒๕๕๐ สามารถยื่นเรื่องผ่านระบบอิเล็กทรอนิกส์ได้ที่ เว็บไซต์ www.doe.go.th/smartjob** และที่สำคัญจะได้จัดทำระบบงานและเครื่องมือในการสรรหาบุคลากร เพื่อให้คนหางานได้งานที่ตรงตามความถนัด ความรู้ ความสามารถของตนเอง และนายจ้างได้คนทำงานตรงตามคุณสมบัติที่ต้องการ ทำให้เกิดการจ้างงานที่ยั่งยืน ทั้งนี้ **คนหางานและนายจ้าง/สถานประกอบการสามารถติดต่อสอบถามได้ที่ ศูนย์บริการจัดหางานเพื่อคนไทย หรือสายด่วนกรมการจัดหางาน โทร. ๑๖๙๔**

  ทั้งนี้สถานการณ์การมีงานทำในปี ๒๕๖๐ ด้วย ว่า ในช่วงปลายปี ๒๕๕๙ ที่ผ่านมา **กกจ. ได้รับแจ้งความต้องการแรงงานจากนายจ้างและสถานประกอบการ ๓๒,๗๒๘ อัตรา โดยอุตสาหกรรมที่มีความต้องการแรงงานมากที่สุดได้แก่** อุตสาหกรรมการผลิต ๑๓,๔๙๙ อัตรา การขายปลีก-ขายส่ง ซ่อมรถยนต์ จักรยานยนต์ ที่พักแรม และบริการด้านอาหาร ๒,๓๓๘ อัตรา ส่วนอาชีพที่ต้องการแรงงานมากที่สุด ได้แก่งานพื้นฐานแรงงานทั่วไป และแรงงานด้านการผลิต พนักงานบริการ พนักงานขาย เสมียน เจ้าหน้าที่ ช่างเทคนิคและผู้ปฏิบัติงานที่เกี่ยวข้อง

  ปัจจุบันอัตราว่างงานมีไม่มาก แต่ที่ยังมีคนว่างงาน ส่วนหนึ่งเพราะจบมาไม่ตรงกับความต้องการของตลาด กกจ. ได้วิเคราะห์ทิศทางอาชีพในปี ๒๕๕๘ – ๒๕๖๒ พบว่า **อาชีพที่มีแนวโน้มอัตราการขยายตัวเพิ่มมากที่สุด ๕ อันดับแรก คือ** นักบำบัดด้านการฟังและการพูด นักกายภาพบำบัด ครูสอนขับรถ เจ้าหน้าที่ผู้ช่วยแพทย์ และแพทย์ชำนาญการเฉพาะทาง (คมชัดลึกออนไลน์ ๑๗ ม.ค.๖๐)

**ร้องศูนย์ดำรงธรรม ไม่ได้รับเงินผู้สูงอายุ**

 ที่หน้าที่ว่าการอำเภอเมืองสมุทรสาคร ต.มหาชัย อ.เมือง จ.สมุทรสาคร **ผู้สูงอายุประมาณ ๕๐ คน รวมตัวถือป้าย ข้อความว่า “เงินผู้สูงอายุ ๔ เดือน และเงินผู้พิการ ๔ เดือน” ก่อนเข้าขอความช่วย เหลือจากศูนย์ดำรงธรรม อ.เมืองสมุทรสาคร ให้ช่วยเร่งรัดเบี้ยผู้สูงอายุที่ไม่ได้รับ** จาก อบต.บางน้ำจืด ๔ เดือนแล้ว โดยทางด้านนางเสริมศิริ คงทน อายุ ๖๕ ปี เผยว่า ผู้สูงอายุต่างรอคอยและสอบถามเรื่องนี้กันมาตลอด ก็ได้รับคำตอบว่ายัง ติดขัดในเรื่องของข้อกฎหมายและโยนกันไปมา **ซึ่งเรื่องที่ต้องร้องขอความช่วยเหลืออย่างเร่งด่วนคือเบี้ยผู้สูงอายุที่แม้จะดูไม่มากมายในแต่ละเดือน** แต่ก็เป็นเงินที่มีค่ามากมายสำหรับผู้สูงอายุที่จะนำมาใช้ประโยชน์ได้มากในแต่ละเดือน

ต่อมา นางเฟื่องเพชร ชีวะสุวรรณ ท้องถิ่นอำเภอเมืองสมุทรสาคร และนายรัฐพล ประถมวงษ์ ปลัดอำเภอเมืองสมุทรสาคร ได้เชิญผู้แทนกลุ่มผู้สูงอายุขึ้นไปห้อง ประชุม พร้อมชี้แจงว่า **สาเหตุที่เบี้ยผู้สูงอายุไม่สามารถอนุมัติเบิกจ่ายได้ เนื่องจากการประชุมสภา อบต.บางน้ำจืด เมื่อประมาณเดือนตุลาคม ๒๕๕๙ ไม่ชอบด้วยขั้นตอนของระเบียบข้อบัญญัติของกฎหมาย** นายอำเภอในฐานะคนเซ็นข้อบัญญัติก็ส่งคืนไปที่สภา เพื่อให้พิจารณาข้อบัญญัติใหม่ แต่แล้วสภาก็ยืนยันคำเดิมว่าข้อบัญญัติถูกต้องแล้ว ก็เสนอมาที่นายอำเภอ แต่กฎหมายบอกว่าต้องส่งให้ทางผู้ว่าราชการจังหวัด โดยทางผู้ว่าราชการจังหวัดได้พิจารณาแล้วแจ้งว่ายังไม่มีการแก้กระบวนการประชุม **ดังนั้นจึงส่งคืนกลับไปอีกให้ทางนายก อบต.บางน้ำจืด นำข้อบัญญัติเข้าสภา และเมื่อเข้าสภาแล้วก็จะส่งให้ทางอำเภอดำเนินการ โดยคาดว่าจะใช้เวลาในเดือนมกราคม ๒๕๖๐ ไม่เกินวันที่ ๑๐ กุมภาพันธ์ ๒๕๖๐ นี้.**(กรุงเทพธุรกิจออนไลน์ ๑๔ ม.ค.๖๐)

**นร.ไทยเจ๋ง ชนะเลิศเวทีนานาชาติ สร้างโปรแกรมช่วยคนพิการทางสายตา**

 เด็กไทย ร.ร.จุฬาภรณ์ราชวิทยาลัยเพชรบุรี ชนะเลิศเวทีนานาชาติ แข่งขันนักวิทยาศาสตร์แห่งอนาคต **จากผลงาน "โปรแกรมแปลภาษาและปริ้นเตอร์อักษรเบรลล์ผ่านระบบอินเทอร์เน็ต" ช่วยผู้พิการทางสายตา ให้พิมพ์-แปลอักษรเบรลล์ ได้ทั้งไทย-อังกฤษ...**

นางกรรณิการ์ วงศ์ทองศิริ รักษาการแทน ผอ.องค์การพิพิธภัณฑ์วิทยาศาสตร์แห่งชาติ (อพวช.) กระทรวงวิทยาศาสตร์และเทคโนโลยีเปิดเผยว่า อพวช. ได้ร่วมกับ สมาคมวิทยาศาสตร์แห่งประเทศไทยในพระบรมราชูปถัมภ์ **ส่งเยาวชนตัวแทนจากไทยเข้าร่วมเวทีการประชุมและแข่งขันนักวิทยาศาสตร์แห่งอนาคตของกลุ่มประเทศเอเปก ครั้งที่ ๖ ประจำปี ๒๕๖๐** (๖th APEC Future Scientist Conference 2017) เมื่อระหว่างวันที่ ๗-๑๔ ม.ค.ที่ผ่านมา ที่มหาวิทยาลัยแห่งชาติโซล กรุงโซล ประเทศเกาหลีใต้ **โดยมีเยาวชนตัวแทนจากประเทศต่างๆ จำนวน ๑๐ ประเทศ ได้แก่** สหรัฐอเมริกา เกาหลีใต้ ญี่ปุ่น ไต้หวัน อินโดนีเซีย ฟิลิปปินส์ มาเลเซีย เวียดนาม กัมพูชา และไทย ร่วมส่งผลงานเข้าประกวด ผลปรากฏว่า **เยาวชนตัวแทนจากประเทศไทย สามารถคว้ารางวัลชนะเลิศ จากโครงงาน “โปรแกรมแปลภาษาและปริ้นเตอร์อักษรเบรลล์ผ่านระบบอินเตอร์เน็ต”** ซึ่งเป็นผลงานของนายณลงกรณ์ บุญเจริญ นายคัคเนศ สุทธิรัตน์ และนายณวรุตม์ ไพรรุ่งเรือง โดยทั้ง ๓ คน เป็นนักเรียนชั้นมัธยมศึกษาปีที่ ๖ โรงเรียนจุฬาภรณ์ราชวิทยาลัยเพชรบุรี จ.เพชรบุรี และมีอาจารย์ภาณุพงศ์ เยี่ยมยงวรรณ เป็นผู้ควบคุมทีม

**สำหรับการคว้ารางวัลชนะเลิศดังกล่าว ถือเป็นการสร้างชื่อให้กับประเทศไทยในเวทีนานาชาติอีกครั้ง** ที่เยาวชนไทยสามารถนำวิทยาศาสตร์และเทคโนโลยีมาสร้างสรรค์ผลงาน**เพื่อช่วยเหลือ อำนวยความสะดวก และเพิ่มโอกาสในสังคมให้กับผู้พิการทาง สายตา จนคว้ารางวัลชนะเลิศในเวทีนี้มาได้** ซึ่งถือเป็นอีกหนึ่งเวทีใหญ่ทางด้านวิทยาศาสตร์ที่กลุ่มประเทศเอเปคให้ความสำคัญ เพื่อปั้นนักวิทยาศาสตร์ในอนาคตให้กับภูมิภาค

**ด้านนายณลงกรณ์ บุญเจริญ นักเรียนชั้นมัธยมศึกษาปีที่ ๖ โรงเรียนจุฬาภรณ์ราชวิทยาลัยเพชรบุรี จ.เพชรบุรี ตัวแทนทีมเยาวชนไทยที่คว้ารางวัลในครั้งนี้ กล่าวว่า** รู้สึกภูมิใจตั้งแต่ได้รับการคัดเลือกให้เป็นตัวแทนประเทศไทยเข้าร่วมการแข่งขัน เพราะเป็นเวทีระดับนานาชาติที่ยิ่งใหญ่ ซึ่งโครงงานที่พวกตนได้นำมาเข้าประกวด เกิดขึ้นจากการมองเห็นปัญหาต่างๆ ของการพิมพ์อักษรเบรลล์ ด้วยปกติตนและเพื่อน ๆ จะส่งเอกสารอักษรเบรลล์ เช่น บทความ หนังสือ และนิทาน ให้กับโรงเรียนผู้พิการทางสายตาเป็นประจำ **จึงลองคิดหาวิธีการแก้ไขจนเป็นที่มาของโครงงาน “โปรแกรมแปลภาษาและปริ้นเตอร์อักษรเบรลล์ผ่านระบบอินเทอร์เน็ต” ที่สามารถพิมพ์เอกสารสำหรับผู้พิการทางสายตาได้ทั้งภาษาไทยและภาษาอังกฤษได้อย่างแม่นยำ** พร้อมพัฒนาเว็บแอปพลิเคชันสำหรับแปลข้อความภาษาไทยและภาษาอังกฤษให้เป็นอักษรเบรลล์ และยังสามารถเข้าใช้งานได้ในทุกอุปกรณ์และทุกแพลตฟอร์ม

อย่างไรก็ตาม **เมื่อแปลเป็นภาษาอักษรเบรลล์แล้ว ยังสามารถบันทึกและสั่งพิมพ์ได้ทันที โดยเครื่องพิมพ์ที่นำมาใช้จะนำ มาจากเครื่องพิมพ์หัวเข็มเก่าที่ไม่ได้ใช้แล้วมาดัดแปลงแก้ไข** โดยสามารถสั่งพิมพ์ผ่านระบบอินเทอร์เน็ตได้ทันที และสามารถใช้งานพร้อมกันได้หลายอุปกรณ์ โดยการเชื่อมต่อที่เรียกว่า อินเตอร์เน็ตออฟติง (Internet of Things) ซึ่งหลังจากนี้ จะพัฒนาต่อยอดโครงงานชิ้นนี้ให้สามารถแปลบทความทางวิชาการที่เป็นอักขระพิเศษได้ เช่น สูตรเคมี และ คณิตศาสตร์ เป็นต้น.(กรุงเทพธุรกิจออนไลน์ ๑๔ ม.ค.๖๐)

**วงดนตรี S2S ร่วมกับ CP เปิดรับเงินบริจาคช่วยภาคใต้**

 วงดนตรี S2S จากสถาบันดนตรีคนตาบอด โดยสมาคมคนตาบอดแห่งประเทศไทย ร่วมด้วยนายสมศักดิ์ รินนายรักษ์ หรือ หนุ่ม เดอะวอยซ์ และ นายกิตติคุณ คำเพราะ หรือ โฟกัส AF 12 **มาร่วมร้องเพลงขอรับบริจาคเงินที่อาคาร Tipco พระราม ๖ จากผู้มีจิตศรัทธาในโครงการจากถนนสู่ดวงดาว From street to Stars ส่วนหนึ่งของงานรวมน้ำใจคนไทยไม่ทิ้งกัน ช่วยเหลือผู้ประสบภัยภาคใต้**

**จัดขึ้นโดย**กระทรวงการพัฒนาสังคมและความมั่นคงของมนุษย์(พม.)ร่วมกับสถาบันดนตรีคนตาบอดฯ และเครือเจริญโภคภัณฑ์ หรือ ซีพี ,บริษัท ทรู คอร์ปอเรชั่น ,นักร้องจากค่ายทรูแฟนเทเชียและนักร้องจากเดอะวอยซ์ **ที่ผลัดเปลี่ยนมาร่วมร้องเพลงในโครงการตลอด ๕ วันเต็ม ตามอาคารสำนักงานต่าง ๆ เพื่อนำเงินบริจาคทั้งหมดไปช่วยเหลือคนพิการที่ประสบภัยน้ำท่วมภาคใต้**

ทั้งนี้ นนท์ และ โฟกัส กล่าวว่าดีใจที่ได้ร่วมเป็นส่วนหนึ่งในโครงการนี้ที่ได้มาร่วมร้องเพลงกับน้องวงดนตรี S2S และได้ช่วยเหลือผู้ประสบภัยน้ำท่วม **สำหรับในเย็นวันนี้ตั้งแต่เวลา ๑๖.๓๐ น – ๑๙.๐๐ น. วงวงดนตรี S2S จากสถาบันดนตรีคนตาบอด โดยสมาคมคนตาบอด แห่งประเทศไทย และตัวแทนนักร้องจากค่ายทรูแฟนเทเชีย และนักร้องจากเดอะวอยซ์ จะร้องเพลงเปิดหมวกอีกครั้ง ที่หน้าร้านทรูคอฟฟี่ ที่อาคาร ซีพี ทาวเวอร์ CP TOWER สีลม** ผู้ที่สนใจยังสามารถไปร่วมบริจาคเงินกันได้ ซึ่งวันนี้เป็นวันสุดท้ายของงานระดมทุนในโครงการจากถนนสู่ดวงดาว From street to Stars และในวันจันทร์ที่ ๒๓ ม.ค.นี้จะมีพิธีมอบเงินบริจาคทั้งหมดให้กับกระทรวงการพัฒนาสังคมและความมั่นคงของมนุษย์(พม.) (tnnthailand.comออนไลน์ ๑๙ ม.ค.๖๐)

**อดีตกัปตันเครื่องบินเสียขา ๒ ข้าง แต่ใจสู้ขายเบอร์เกอร์เลี้ยงลูก**

 **แชร์กันกระหึ่มออนไลน์  ฝรั่งอดีตกัปตันเครื่องบิน สูญเสียขา ๒ ข้าง แต่ใจยังสู้ชีวิต กัดฟันขายเบอร์เกอร์** [**No Name Burger**](https://www.facebook.com/NonameburgerTH/?hc_ref=PAGES_TIMELINE)**ที่หมู่บ้านสัมมกร ย่านนิมิตรใหม่ กทม. เพื่อ หาเงินเลี้ยงลูกตัวน้อย** โดยชาวเน็ตแชร์เรื่องราวอดีตกัปตันเครื่องบินชาวต่างชาติรายหนึ่ง ซึ่งมาขายเบอร์เกอร์ ชื่อร้าน No Name Burgurs เนื่องจากสูญเสียขาทั้งสองข้าง จากการที่วิ่งออกกำลังกาย เป็นลมตรงรางรถไฟ จึงถูกรถไฟเหยียบขา (ข่าวสดออนไลน์ ๑๘ ม.ค.๖๐)

**Bangkok Mini Maker Faire สร้างสังคมนวัตกรรมด้วยเมกเกอร์**

**หลังจากประสบความสำเร็จจากงาน Bangkok Mini Maker Faire เมื่อปีที่ผ่านมา ในปีนี้ทางสำนักงานพัฒนาวิทยาศาสตร์และเทคโนโลยีแห่งชาติ (สวทช.) และบริษัท เชฟรอนประเทศไทยสำรวจและผลิตจำกัดจึงสานต่อโครงการกับการจัดงานต่อเนื่องเป็นปีที่๒** "กุลประภา นาวานุเคราะห์ ผู้ช่วยผู้อำนวยการ สวทช. กล่าวว่า ด้วยยุทธศาสตร์ประเทศไทย ๔.๐ ของรัฐบาลที่ต้องการให้ประเทศไทยก้าวสู่การเป็นประเทศที่เศรษฐกิจขับเคลื่อนด้วยเทคโนโลยี ความคิดสร้างสรรค์ และนวัตกรรม "เมกเกอร์" หรือนักสร้างสรรค์จึงเป็นหนึ่งในกลไกสำคัญที่จะขับเคลื่อนประเทศสู่เป้าหมายดังกล่าว **สวทช. จึงร่วมกับเชฟรอนประเทศไทยในโครงการ Enjoy Science: สนุกวิทย์ พลังคิด เพื่ออนาคต เพื่อส่งเสริมและผลักดันวัฒนธรรมเมกเกอร์ในประเทศไทย**  
 "การจัดงานมหกรรมแสดงผลงานของเหล่าเมกเกอร์ขึ้นเป็นครั้งแรกในประเทศไทยเมื่อปีที่แล้วได้รับผลตอบรับที่ดีมากมีเมกเกอร์กว่า ๑๐๐ คนร่วมแสดงผลงาน และมีผู้เข้าร่วมงานประมาณ ๔,๐๐๐ คน เพื่อต่อยอดความสำเร็จ และผลักดันให้วัฒนธรรมเมกเกอร์เป็นที่รู้จักในวงกว้างมากขึ้น เราจึงร่วมกับเชฟรอนและพันธมิตรเตรียมจัดงานขึ้นเป็นปีที่สอง **เพื่อเปิดโอกาสให้เมกเกอร์จากทั่วประเทศมีพื้นที่ในการแสดงผลงาน ตลอดจนให้เยาวชน และบุคคลทั่วไปได้ทำความรู้จักกับเมกเกอร์** และเกิดแรงบันดาลใจในการคิด ประดิษฐ์ และสร้างสรรค์นวัตกรรมเพื่อพัฒนาเศรษฐกิจและสังคมไทย"  
 "**หทัยรัตน์ อติชาติ" ผู้จัดการฝ่ายนโยบายด้านรัฐกิจและกิจการสัมพันธ์ บริษัท เชฟรอนประเทศไทยสำรวจและผลิต จำกัด กล่าวว่า** การจัดงาน Bangkok Mini Maker Faire เป็นหนึ่งกิจกรรมของโครงการ Enjoy Science ซึ่งมีเป้าหมายเพื่อพัฒนาการศึกษาในสาขาสะเต็ม (วิทยาศาสตร์ เทคโนโลยี วิศวกรรม และคณิตศาสตร์) ทั้งในระบบการศึกษาสายสามัญและสายอาชีพ ตลอดจนสร้างแรงบันดาลใจให้เยาวชนสนใจที่จะศึกษาต่อและประกอบอาชีพในสาขาสะเต็มอันเป็นรากฐานในการเสริมสร้างขีดความสามารถในการแข่งขันของประเทศอย่างยั่งยืน  
 "การจัดงานในปีแรกถือเป็นเวทีที่ช่วยให้เกิดการรวมตัวที่เข้มแข็งยิ่งขึ้นของกลุ่มเมกเกอร์ในประเทศไทยหลังงานมีงานพบปะแลกเปลี่ยนความรู้ของเหล่าเมกเกอร์เพิ่มมากขึ้น จึงถือเป็นการปักหมุดประเทศไทยลงในแผนที่ของเมกเกอร์โลกเป็นครั้งแรก"  
 "เพราะเมกเกอร์จะทวีความสำคัญขึ้นเรื่อยๆ ในฐานะผู้สร้างสรรค์นวัตกรรมและเทคโนโลยีใหม่ ๆ เราเห็นการเกิดขึ้นของสตาร์ตอัพมากมาย ต่อไปโลกเราจะขับเคลื่อนด้วยนวัตกรรมและความคิดสร้างสรรค์ เยาวชนคนรุ่นใหม่เองก็ต้องปรับตัวให้มีทักษะเพื่อรับกับการเปลี่ยนแปลงของโลกในศตวรรษที่๒๑นี้"  
 "**กัลยา โกวิทวิสิทธิ์" ผู้ร่วมก่อตั้ง Fab Caf′e พื้นที่สร้างสรรค์งานของเมกเกอร์ หรือเมกเกอร์สเปซ ให้ข้อมูลถึงแนวโน้มการเติบโตของวัฒนธรรมเมกเกอร์ว่า** ปัจจุบันมีผู้ใช้บริการเมกเกอร์สเปซเพิ่มขึ้น ซึ่งสะท้อนว่าวัฒนธรรมเมกเกอร์ได้รับความสนใจจากคนไทยในวงกว้างยิ่งขึ้น อย่างในกลุ่มผู้ชอบทำงานช่างหรืองานฝีมือก็มีการนำเครื่องมือดิจิทัลที่เมกเกอร์นิยมใช้ เช่น เครื่องพิมพ์สามมิติ เครื่องตัดเลเซอร์ มาใช้ในการสร้างสรรค์ผลงาน  
 "ผู้ปกครองก็ส่งเสริมให้บุตรหลานมาทำกิจกรรมการเรียนรู้ที่เมกเกอร์สเปซเนื่องจากเห็นว่าการเป็นเมกเกอร์สามารถสร้างเสริมทักษะที่สามารถนำไปใช้กับการศึกษาและการประกอบอาชีพในอนาคตได้โดยเฉพาะอย่างยิ่งทักษะด้านการประดิษฐ์คิดค้นและความคิดสร้างสรรค์"  
 ทั้งนี้ **Bangkok Mini Maker Faire ปีที่ ๒ จะจัดขึ้นในระหว่างวันที่ ๒๑-๒๒ ม.ค.นี้ ณ ลานหน้าศูนย์การค้าเดอะสตรีท รัชดา ภายในงานจะจัดแสดงผลงานนวัตกรรมและสิ่งประดิษฐ์ใหม่ ๆ ของเมกเกอร์จากทั่วประเทศไทย** พร้อมด้วยกิจกรรมเวิร์กช็อป สัมมนา การแข่งขันหุ่นยนต์ เพื่อจุดประกายความสนใจในวัฒนธรรมเมกเกอร์และสร้างแรงบันดาลใจในการสร้างสรรค์นวัตกรรมแก่เยาวชนและบุคคลทั่วไป  
 นอกจากนั้น **ยังจัดแสดงผลงานที่ผ่านเข้ารอบสุดท้ายโครงการ Enjoy Science : Young Makers Contest การประกวดนวัตกรรมสำหรับผู้พิการ**และผู้สูงอายุของนักเรียนระดับสามัญศึกษาและอาชีวศึกษา พร้อมประกาศผลและมอบรางวัลแก่ผู้ชนะเลิศอีกด้วย (ประชาชาติธุรกิจออนไลน์ ๑๘ ม.ค.๖๐)

**กลุ่มผู้พิการยื่นฟ้องแพ่ง กทม.ไม่สร้างลิฟต์ขึ้น BTS ๒๓ สถานี ตามคำสั่งศาลปกครองสูงสุด**



**ผู้พิการนั่งวีลแชร์ฟ้องแพ่ง กทม.ไม่สร้างลิฟต์อำนวยความสะดวกผู้การขึ้น BTS ให้ครบทั้ง ๒๓ สถานี หลังศาลปกครองสูงสุดพิพากษาให้ชนะคดีและ กทม.ต้องสร้างเสร็จภายในปี ๕๙ ที่ศาลแพ่ง ถ.รัชดาภิเษก** วันที่ (๒๐ ม.ค.) เมื่อเวลา ๑๑.๐๐ น. **นายสุพรธรรม มงคลสวัสดิ์ อายุ ๕๐ ปี ผู้พิการเหลือร่างกายท่อนบน ครูและเลขานุการโรงเรียนวัดมหาไถ่ พร้อมด้วยกลุ่มพิการรวม ๙๘ คน**ได้เดินทางมาโดยรถวีลแชร์จากสถานีรถไฟฟ้าใต้ดิน (MRT) ลาดพร้าว มายังศาล เพื่อยื่นฟ้องกรุงเทพมหานครเป็นจำเลยเรื่องกระทำละเมิด **เรียกค่าเสียหายจากกรณีที่กรุงเทพมหานครไม่ดำเนินการสร้างลิฟต์อำนวยความสะดวกแก่ผู้พิการในการใช้บริการรถไฟฟ้า BTS** โดยเร็วตามคำพิพากษาศาลปกครองสูงสุด ขณะที่ยื่นฟ้องครั้งนี้ กลุ่มผู้พิการยังยื่นคำร้องขอยกเว้นการวางเงินค่าธรรมเนียมศาลด้วยโดยอ้างสิทธิตามพ.ร.บ.คนพิการ

**โดยคำฟ้องบรรยายพฤติการณ์ความเสียหายสรุปว่า นายสุพรชัย โจทก์ พิการเป็นโปลิโอ ขาอ่อนแรงต้องตัดขาทั้งสองออก เป็นคนพิการตามนัยของ พ.ร.บ.คนพิการฯ ที่มีข้อจำกัดไม่อาจใช้ชีวิตประจำวันเหมือนคนทั่วไป ส่วนกรุงเทพมหานคร จำเลย มีอำนาจหน้าที่ในการจัดวิศวกรรมจราจร** การขนส่ง การควบคุมอาคาร สาธารณูปโภค มี พล.ต.อ.อัศวิน ขวัญเมือง เป็นผู้ว่าการฯ ซึ่งจำเลยได้จัดให้บริษัท ระบบขนส่งมวลชนกรุงเทพ บริการสาธารณะ **คือรถไฟฟ้า BTS โดยโจทก์เรียกร้องให้จัดทำสิ่งอำนวยความสะดวกแก่คนพิการ เช่น** ลิฟต์ เพื่อเป็นหลักประกันในสิทธิ เสรีภาพศักดิ์ศรีความเป็นมนุษย์ จะได้ใช้ชีวิตเท่าเทียมคนทั่วไปเพราะโจทก์เดือดร้อน **ทั้งนี้ก็เพราะไม่มีการทำลิฟต์รับส่งคนพิการให้ครบ ๒๓ สถานี และไม่จัดทำอุปกรณ์อำนวยความสะดวกแก่ความพิการ** โจทก์เคยฟ้องคดีต่อศาลปกครอง และศาลปกครองสูงสุด มีคำพิพากษาให้จัดทำลิฟต์และอุปกรณ์อำนวยความสะดวก ภายใน ๑ ปีนับแต่วันมีคำพิพากษา ซึ่งครบกำหนด ๒๑ ม.ค. ๕๙ ทั้งนี้ **เมื่อศาลปกครองมีคำพิพากษาแล้ว ทำให้เกิดการรับรองสิทธิของโจทก์ตามกฎหมาย แต่จำเลยก็ยังไม่ปฏิบัติ ซึ่งมีลิฟต์ที่ใช้ได้เพียง ๓ สถานี ที่เหลือไม่มีและไม่ครบถ้วน อีกทั้งยังไม่จัดให้มีจุดจอดรถคนพิการ โดยจำเลยเพิกเฉยไม่เห็นความสำคัญของการแก้ปัญหา** ทั้งที่เป็นหน่วยงานรัฐมีอำนาจบังคับแก่หน่วยสาธารณูปโภคต่างให้ปฏิบัติกลับละเลย ถือว่าเป็นการจงใจละเมิดโจทก์ ที่ต้องเสียหายจากการมีค่าใช้จ่ายในการเดินทาง การไม่ได้รับความสะดวกต่างๆ ที่คำนวณเป็นเงินวันละ ๑,๐๐๐ บาท รวม ๓๖๑,๐๐๐บาท ต่อ ๑ คน โจทก์จึงมาฟ้องคดีเพื่อขอให้ศาลบังคับจำเลยตามฟ้องด้วย  
 **ภายหลังนายวรกร ไหลหรั่ง ทนายความโจทก์เปิดเผยว่า** ตนป่วยเป็นโรคขาอ่อนแรง ต้องใช้ชีวิตบนรถเข็น จึงรวมตัวกันมาได้ ๙๘ คน จาก ๒๐๐ คน เดินทางมาศาลแพ่งเพื่อยื่นฟ้องคดี  **ด้านนายสนธิพงศ์ มงคลสวัสดิ์ ทีมทนายความ กล่าวว่า** คดีนี้ยื่นฟ้อง เป็นคดีแบบกลุ่มหรือคลาสแอ็กชัน เป็นวิธีการใหม่ตามกฎหมายวิธีพิจารณาความแพ่ง คือ ไม่ต้องฟ้องทั้ง ๙๘ คน หรือ ๒๐๐ คน แต่ยื่นฟ้องไปคนเดียวก่อน ถ้าศาลรับฟ้องแล้วค่อยร่วมเป็นโจทก์ต่อไปเพราะมูลความแห่งคดีเหมือนกัน  
 โดยศาลแพ่งรับไว้เป็นคดีดำ ที่ พ.๒๔๖/๒๕๖๐ และนัดไต่สวนการยกเว้นค่าธรรมเนียมศาลวันเดียวกับวันนัดสืบพยานวันที่ ๓๐ มี.ค.นี้ เวลา ๐๙.๐๐ น. **ซึ่งการไต่สวนขอยกเว้นค่าธรรมเนียมศาล เราจะอ้างเหตุตาม พ.ร.บ.ส่งเสริมสุขภาพคนพิการ** ทั้งนี้ปัจจุบันมีคนพิการทั่วประเทศ ๒ ล้านคนที่รอรับการดำเนินการจากรัฐในเรื่องความสะดวกในการใช้ชีวิตทัดเทียมคนทั่วไป  
 ด้าน**นายธีรยุทธ สุคนธวิท ประธานเครือข่ายขนส่งมวลชนทุกคนต้องขึ้นได้ (Transport for All) เปิดเผยว่า** เครือข่ายคนพิการรวมตัวฟ้อง กทม.ต่อศาลแพ่ง กรณีที่กรุงเทพมหานาคร ไม่ปฏิบัติตามคำสั่งศาลปกครอง ที่ระบุให้มีการจัดสิ่งอำนวยความสะดวกให้กับคนพิการ **โดยเฉพาะการสร้างลิฟต์จำนวน ๒๓ สถานีภายในเวลา ๑ ปี นับตั้งแต่วันที่มีคำพิพากษา เมื่อวันที่ ๒๑ ม.ค. ๕๘ ซึ่งจากระยะเวลาตอนนี้ครบ ๒ ปีแล้ว แต่สิ่งที่เห็นคือ โครงร่างการก่อสร้างเท่านั้น** โดยเมื่อปีที่แล้วหลังครบเวลาคำสั่งศาล เครือข่ายฯ ได้สอบถามไปยัง กทม.เคยประกาศว่าจะสร้างให้เสร็จภายในเดือน ก.ย. ๕๙ แต่ก็ไม่ได้มีความคืบหน้ามากนัก และ กทม.กลับไม่เร่งดำเนินการจึงรวมตัวมาทวงถามอีกครั้งเพราะมันคือความเสียหายที่เกิดขึ้นอย่างยาวนาน  
 อย่างไรก็ตาม **เครือข่ายฯ ต้องการสื่อไปถึงผู้บริหาร กทม.ว่า ลิฟต์เป็นสิ่งสำคัญมาก เพราะคนพิการหรือคนที่ต้องใช้รถเข็นไม่สามารถนำรถเข็นขึ้นบันไดได้ จึงอยากให้ กทม.เร่งแก้ปัญหาดังกล่าว** เพราะเป็นปัญหาที่ค้างคามานานมากตั้งแต่ปี ๒๕๓๘ ที่มีการสร้างรถไฟฟ้า (BTS) และในวันนี้ทางเครือข่ายฯจะเดินทางไปยังศาลแพ่ง เพื่อเรียกร้องค่าเสียหายวันละ ๑,๐๐๐ บาทต่อคนต่อวัน หากชนะคดีจะนำเงินที่ได้ไปไว้เพื่อใช้สร้างสาธารณูปโภคเพื่อคนพิการต่อไป  (manager.co.thออนไลน์ ๒๐ ม.ค.๖๐)

**ศาลฝรั่งเศสปรับเงินก้อนโตสายการบิน easyJet ฐานไม่ยอมให้ผู้พิการขึ้นเครื่อง**

 **ศาลฝรั่งเศสตัดสิน สั่งปรับเงินสายการบินโลว์คอสเมืองผู้ดี easyJet เป็นจำนวน ๖๐,๐๐๐ ยูโร โทษฐานปฏิเสธผู้พิการ ไม่ยอมให้ขึ้นเครื่องบินโดยอ้างเหตุผลด้านความปลอดภัย** ศาลอาญาที่เมืองบายอน ทางตอนใต้ของฝรั่งเศส ได้พิจารณาคดีที่**พนักงานสายการบินดังกล่าวปฏิเสธ "โจเซฟ เอตเชเวสต์" ผู้พิการวัย ๕๕ ปี โดยไม่ยอมให้โดยสารเที่ยวบินของ easyJet** เมื่อเดือนกรกฎาคม๒๐๑๐เพราะเขาไม่มีผู้ร่วมเดินทาง  
 **"อีซีเจ็ทปฏิเสธที่จะให้ลูกความของฉันขึ้นเครื่องบิน เพราะมองว่าจะทำให้เกิดปัญหาด้านความปลอดภัย ที่พวกเขาเองก็ยังอธิบายไม่ได้ว่าเป็นอย่างไร"** ทนายความสาวของ โจเซฟ เอตเชเวสต์ ระบุ นี่ไม่ใช่ครั้งแรกที่สายการบินeasyJetตกเป็นผู้กระทำผิดตามกฏหมายของฝรั่งเศสเกี่ยวกับการแบ่งแยกไม่เป็นธรรม  
 เมื่อเดือนธันวาคม ๒๐๑๕ สายการบินเมืองผู้ดีรายนี้เคยถูกปรับเงิน ๗๐,๐๐๐ ยูโร เนื่องจากปฏิเสธผู้พิการ ๓ ราย ด้วยเหตุผลแบบเดียวกัน ซึ่งทางสายการบินอ้างว่าทำตามกฎภายในของบริษัท เอตเชเวสต์ เคยร่วมงานกับ ฟิลิเป บิดาร์ต อดีตผู้นำกลุ่มแบ่งแยกดินแดนแคว้นบาสก์ เขาเป็นอัมพาตบางส่วนเพราะถูกยิงโดนกระดูกสันหลัง ตอนที่เขาถูกจับกุมโดยตำรวจฝรั่งเศสในปี๑๙๘๗ **ด้านทนายความของสายการบิน easyJet ระบุไม่แปลกใจกับคำตัดสินของศาล พร้อมย้ำว่า ทางสายการบินไม่เคยมีเจตนาที่จะดำเนินการแบบแบ่งแยกต่อโจทก์ และไม่ต้องการที่จะอุทธรณ์ต่อคำตัดสินในครั้งนี้ด้วย** (manager.co.thออนไลน์ ๒๐ ม.ค.๖๐)

**สารพัดช่างสงขลาเจ๋งชนะเลิศสร้างสรรค์สิ่งประดิษฐ์เพื่อผู้สูงอายุและผู้พิการ**



**ดร.สุเทพ ชิตยวงษ์ เลขาธิการคณะกรรมการการอาชีวศึกษา เปิดเผยว่านักศึกษาอาชีวศึกษาได้รับรางวัลชนะเลิศสิ่งประดิษฐ์เพื่อผู้สูงอายุและผู้พิการจากการประกวดโครงการ Enjoy Science: Young Makers Contest** ซึ่งจัดขึ้นระหว่าวันที่๒๐-๒๑ มกราคม ๒๕๖๐ ณ สตรีทรัชดา กรุงเทพฯ ดังนี้ **รางวัลชนะเลิศ ได้แก่** **วิทยาลัยสารพัดช่างสงขลา" จากสิ่งประดิษฐ์"ไม้เท้าแจ้งเตือนผู้สูงอายุล้ม"** รับเงินรางวัลรวม ๔๐๐,๐๐๐ บาท และศึกษาดูงานที่ประเทศอังกฤษ

**วิทยาลัยเทคนิคสุราษฎร์ธานี คว้า ๒ รางวัล ได้แก่รองชนะเลิศอันดับ๑ จาก"อุปกรณ์ช่วย เดินสำหรับช่วยลุกยืน"** เงินรางวัล ๓๐๐,๐๐๐ บาท พร้อมศึกษาดูงานที่ประเทศญี่ปุ่น **และรางวัลชมเชย "อุปกรณ์อำนวยความสะดวกในการสระผมของผู้ป่วยและผู้พิการ**" รับเงินรางวัล๑๐,๐๐๐ บาท โดยวิทยาลัยวิทยาลัยสารพัดช่างอุบลราชธานี ได้รับรางวัลรองชนะเลิศอันดับ๒ จากผลงาน "เก้าอี้บริหารผู้ป่วยข้อเข่าเสื่อมและอักเสบพร้อมเครื่องประคบ รับรางวัล ๓๐,๐๐๐ บาท

**โครงการ ‘Enjoy Science: Young Makers Contest’ แบ่งการประกวดเป็น ๒ ประเภท คือ** นักเรียน–นักศึกษาสายอาชีพ (ระดับไม่เกินปวส.) และนักเรียน–นักศึกษาสายสามัญ (ระดับไม่เกินปริญญาตรี) โดยประกวดเป็นทีม ทีมละ ๓ คน ประกอบด้วยนักศึกษา ๒ คน และอาจารย์ที่ปรึกษา ๑ คน **โดยแต่ละทีมจะต้องส่งข้อเสนอโครงการนวัตกรรมของตนเอง ซึ่งบรรยายถึงผลงานที่ต้องการสร้าง รวมถึงเอกลักษณ์และประโยชน์ใช้สอยและแผนการใช้งบประมาณเพื่อพัฒนานวัตกรรม** (คมชัดลึกออนไลน์ ๒๒ ม.ค.๖๐)

**ก.อุตฯทำแปลนบ้านมอบเป็นของขวัญปีใหม่.แด่ผู้สูงอายุและคนพิการ**

**กระทรวงอุตสาหกรรม ผุดแปลนบ้านผู้สูงอายุและคนพิการ** มอบเป็นของขวัญปีใหม่ แก่ประชาชนฟรี รุกงานอนุญาตอิเล็กทรอนิกส์ใหม่ ๓ บริการ เสริมศักยภาพ

**นายสมชาย หาญหิรัญ ปลัดกระทรวงอุตสาหกรรม เปิดเผยว่า** กระทรวงฯ เตรียมมอบของขวัญแก่ประชาชนในช่วงเทศกาลปีใหม่ ๒๕๖๐ คือ  **“แปลนบ้านเพื่อผู้สูงอายุและคนพิการราคาประหยัด”** โดยสถาบันการก่อสร้างแห่งประเทศไทย ซึ่งเป็นแปลนแนะนำ จำนวน ๑๐ แบบ ที่มีรายละเอียดพร้อมนำไปก่อสร้างได้เลย หรือสามารถนำไปเป็นต้นแบบในการปรับปรุงที่พักอาศัย โดยมีพื้นที่ใช้สอยตั้งแต่ ๔๐ ตารางเมตร ราคาเริ่มต้นตั้งแต่ ๔๐๐,๐๐๐ บาท โดยสถาบันก่อสร้างฯ มีบริการให้คำปรึกษาแนะนำในการนำไปก่อสร้าง หรือปรับปรุงโดยไม่คิดค่าใช้จ่าย

นอกจากนี้ **ในปี ๒๕๖๐ กรมโรงงานอุตสาหกรรม เตรียมเปิด ๓ บริการด้วยระบบอิเล็กทรอนิกส์เพื่ออำนวยความสะดวกให้ผู้ประกอบการ ได้แก่** ระบบการอนุญาตวัตถุอันตราย ณ จุดเดียว ระบบการอนุญาตนำกากอุตสาหกรรมออกนอกโรงงาน (Auto E-License) และระบบขึ้นทะเบียนผู้ตรวจสอบเครื่องจักรเอกชน (Third Party) ผ่านเว็บไซต์ **โดยทั้ง ๓ บริการนี้คาดว่าจะทำให้เกิดความคล่องตัวในการขับเคลื่อนอุตสาหกรรมไทย ช่วยประหยัดเวลาและลดค่าใช้จ่ายในการติดต่อราชการแก่ผู้ประกอบการ** ขณะที่กรมส่งเสริมอุตสาหกรรม (กสอ.) ได้ทุ่มงบประมาณ ๘๓๐ ล้านบาท มอบเป็นของขวัญแก่ผู้ประกอบการเดินหน้าสร้างศักยภาพครบทุกมิติ เพื่อมุ่งสู่ประเทศไทย ๔.๐ **โดยมี ๓๕ โครงการส่งเสริมผู้ประกอบการครอบคลุม ๔ กลุ่มเป้าหมาย ได้แก่** ๑) Startup ๒) S-Curve ๓) SMEs และ๔) OTOP ตลอดทั้งปี ส่วนหน่วยงานในสังกัดกระทรวงอุตสาหกรรมหลายแห่งสั่งซื้อข้าวสารตรงจากชาวนารวมกว่า ๕ ตัน ทำเป็นข้าวสารบรรจุถุงเล็ก ๑ กิโลกรัม แจกเป็นของขวัญปีใหม่ให้แก่กัน ให้ผู้มาติดต่อและพนักงาน (innnews.co.thออนไลน์ ๒๙ ธ.ค.๕๙)

**...คำพ่อสอน...**

อย่าสวดมนต์เพื่อขอสิ่งใด นอกจาก

ปัญญา และความกล้าหาญ

**Do not pray for anything other than wisdom and courage.**

: พระบรมราโชวาทของพระบาทสมเด็จพระเจ้าอยู่หัวฯ ร.๙

**เชิญคนพิการสมัครงาน**

**มูลนิธิศิลปะเพื่อมวลมนุษย์** ที่อยู่ ๑๒/๗-๙ ชั้น ๔ ถนนพลับพลาชัย ป้อมปราบฯ กรุงเทพฯ **รับคนพิการทำงาน ๑.นิติกร ๑ อัตรา** เพศชาย/หญิง วุฒิปริญญาตรีด้านกฎหมาย **๒.เลขานุการ/ติดตามผู้บริหาร ๑ อัตรา** เพศชาย ไม่จำกัดวุฒิ หากพูด/อ่าน/เขียน/ภาษาอังกฤษได้ดี จะได้รับการพิจารณาเป็นพิเศษ **๓.เจ้าหน้าที่ฝ่ายออกแบบ ๑ อัตรา** เพศชาย/หญิง วุฒิ ปวส. ทำงานออกแบบโปสเตอร์, โบวชัวร์, คัทเอ้าท์ และจัดทำ Artwork ได้อย่างสร้างสรรค์ สามารถใช้โปรแกรม Photoshop, Illustrator ได้ดี **๔. บัญชี/การเงิน ๑ อัตรา** เพศชาย/หญิง วุฒิปวส. ด้านบัญชี/การเงิน **๕.เจ้าหน้าที่พัสดุ ๑ อัตรา** เพศชาย/หญิง ไม่จำกัดวุฒิ สามารถจัดระบบการจัดเก็บพัสดุ หากขับรถและมีประสบการณ์การทำงานจะพิจารณาเป็นพิเศษ **๖.เจ้าหน้าที่ประสานงานโครงการทั่วไป ๕ อัตรา** เพศชาย/หญิง วุฒิ ปวช.-ปริญญาตรี มีมนุษยสัมพันธ์ดี และมีความเห็นอกเห็นใจผู้ด้อยโอกาส สามารถพิมพ์งานเอกสารและใช้โปรแกรมคอมพิวเตอร์ขั้นพื้นฐานได้ **๗.เจ้าหน้าที่ประสานงานฝ่ายระดมทุน ๑ อัตรา** เพศชาย/หญิง วุฒิปริญญาตรี สามารถพิมพ์งานและใช้โปรแกรมคอมพิวเตอร์ขั้นพื้นฐานได้ดี หากสามารถพูด อ่าน เขียน ภาษาอังกฤษได้ดี จะได้รับการพิจารณาเป็นพิเศษ **ติดต่อ...**คุณกรกนก โทรศัพท์ ๐๘๖-๙๙๖๕๒๕๓ อีเมล์ artforall.artforall@gmail.com

**บริษัท อัมรินทร์บุ๊คเซ็นเตอร์ จำกัด** ที่อยู่เลขที่ ๑๐๘ หมู่๒ ถ.บางกรวย-จงถนอม ต.มหาสวัสดิ์ อ.บางกรวย จ.นนทบุรี **รับพนักงานรับโทรศัพท์ ๑ อัตรา** รายละเอียดงาน ทำหน้าที่รับโทรศัพท์ โอนสาย ติดต่อประสานงานต่างๆทางโทรศัพท์ คุณสมบัติ พิการสายตา เพศชาย/หญิง อายุ ๒๐-๓๕ ปี วุฒิ ม.๖ มีทักษะการเจรจา พูดคุย สวัสดิการ ตามกฏหมายแรงงาน ,ประกันสังคม , ประกันสุขภาพ ,เบิกค่าทันตกรรมได้จากบริษัทฯ ,โบนัส , ปรับเงินเดือน วันลาพักร้อน ฯลฯ **ติดต่อ...**คุณอุบลวรรณ โทรศัพท์ ๐๒-๔๒๓๙๙๙๙ ต่อ ๖๐๑๐ แฟกซ์ ๐๒-๔๔๙๙๕๖๘ อีเมล์ [ubonwan-im@amarin.co.th](mailto:ubonwan-im@amarin.co.th)

**บริษัท มายกี้ จำกัด** ที่อยู่ ๕๔-๕๔/๑ ซ.วชิรธรรมสาธิต ๓๗ ถ.สุขุมวิท ๑๐๑/๑ แขวงบางจาก เขตพระโขนง กทม. **รับพนักงานบรรจุหีบห่อ ๖ อัตรา** รายละเอียดงาน พนักงานบรรจุหีบห่อ ,บรรจุภัณฑ์ คุณสมบัติพิการทางการได้ยิน เพศชาย/หญิง อายุ ๒๐-๔๕ ปี สามารถอ่านออก-เขียนได้ สื่อสารได้ สวัสดิการ ชุดฟอร์มพนักงานงาน เบี้ยขยัน โบนัสประจำปี ประกันสังคม ฯลฯ **ติดต่อ...**คุณนันธิดา คณารักษ์ โทรศัพท์ ๐๒-๗๔๖๒๐๐๕ อีเมล์ [nanthida@mykiethai.com](mailto:nanthida@mykiethai.com)

**บริษัท สุนทรเมทัลอินดัสทรี้ส์ จำกัด** ที่อยู่ ๘๖๓/๑ ถนนเอกชัย แขวงบางบอน กรุงเทพมหานคร **รับพนักงานฝ่ายผลิต จำนวน ๑๐ อัตรา** รายละเอียดงาน ทำหน้าที่คัดกระดาษ คัดฝากระป๋อง คุณสมบัติ คนพิการ-เดินได้ เพศชาย/หญิง อายุ ๑๘-๔๐ ปี ไม่จำกัดวุฒิการศึกษา สวัสดิการ เบี้ยขยัน โบนัส ฯลฯ **ติดต่อ...**คุณอัจฉริย ช่างสากล โทรศัพท์ ๐๒-๔๑๖๐๐๔๐ แฟกซ์ ๐๒-๔๑๕๑๗๒๒ อีเมล์ [soonthorn.f6@gmail.com](mailto:soonthorn.f6@gmail.com)

**บริษัท ทิฟฟานี่โชว์ พัทยา จำกัด** ที่อยู่ ๔๖๔ ม.๙ ถ.พัทยาสาย ๒ ต.หนองปรือ อ.บางละมุง จ.ชลบุรี **รับพนักงานการเงิน/บัญชี จำนวน ๒ อัตรา** รายละเอียดงาน ดูแลจัดเก็บเอกสารต่างๆ ทางด้านการเงินและบัญชี คุณสมบัติ พิการร่างกาย-เดินได้ เพศชาย/หญิง อายุ ๒๒ ปีขึ้นไป วุฒิ ม.๖ สวัสดิการ มีอาหารทานฟรี ๓ มื้อ ทางลาด ชุดยูนิฟอร์ม โบนัส ปรับเงินเดือนประจำปี เลี้ยงสังสรรค์ปีใหม่ ฯลฯ **ติดต่อ...**คุณรจนา ทองลือ โทรศัพท์ ๐๓๘-๔๒๑๗๐๐ -๕ ต่อ ๑๓๒ แฟกซ์ ๐๓๘-๔๒๑๗๑๑ อีเมล์ [Hr1@tiffany-show.co.th](mailto:Hr1@tiffany-show.co.th)

**บริษัท แกรนด์ คาแนล แลนด์ จำกัด (มหาชน)** ที่อยู่ ๓๓/๔ ถ.พระราม๙ แขวงห้วงขวาง เขตห้วยขวาง กรุงเทพมหานคร **รับเจ้าหน้าที่ Mail Room ๒ อัตรา** รายละเอียดงาน คัดแยกซองจดหมาย/เอกสาร พัสดุไปรษณีย์ ฯลฯ ทำงานตามที่หัวหน้างานมอบหมายให้ ทำงานจันทร์ - เสาร์ ๐๘.๓๐-๑๘.๐๐ น. คุณสมบัติ พิการทางการได้ยิน เพศชาย/หญิง อายุ ๒๐-๓๕ ปี ไม่จำกัดวุฒิการศึกษา สวัสดิการ ประกันชีวิต ประกันสุขภาพ ประกันอุบัติเหตุ กองทุนสำรองเลี้ยงชีพ วันหยุดประจำปี, วันลาพักร้อน,วันลากิจ โบนัสประจำปี งานเลี้ยงสังสรรค์ประจำปี ฯลฯ **ติดต่อ...**คุณกฤษณพล ทองคงอ่วม โทรศัพท์ ๐๖๓-๙๖๓๘๓๕๓ อีเมล์ [kritsanapol.t@grandcanalland.com](mailto:kritsanapol.t@grandcanalland.com)

**บริษัท คอมเม็ทส์ อินเตอร์เทรด จำกัด** ที่อยู่ เลขที่ ๔,๖ อาคารเอกธนวัฒ ซอยสุภาพงษ์ ๓ แยก ๘ แขวงหนองบอน เขตประเวศ กรุงเทพมหานคร ๑๐๒๕๐ **รับเจ้าหน้าที่ธุรการ ๑ อัตรา** คุณสมบัติ พิการร่างกาย-เดินได้ เพศชาย/หญิง อายุ ๒๐-๓๕ ปี วุฒิ ปวส. ถ้ามีประสบการณ์จะพิจารณาเป็นพิเศษ สวัสดิการ ประกันสังคม โบนัส ท่องเที่ยวประจำปี **ติดต่อ...**คุณดารารัตน์ ธาราแดน โทรศัพท์ ๐๒-๗๒๖-๖๖๗๓-๔ อีเมล์ [comets\_account1@cometsintertrade.com](mailto:comets_account1@cometsintertrade.com)

**บริษัท ซาเรี่ยน จำกัด** ที่อยู่ ๘๙/๑๗๒ ถ.วิภาวดีรังสิต แขวงตลาดบางเขน เขตหลักสี่ กรุงเทพฯ **รับคนพิการฝึกงานเพื่อเป็นพนักงานฝ่ายผลิต ๒ อัตรา** รายละเอียดงาน ฝึกงานช่างแต่งประกอบตัวเรือน หรือฝังอัญมณี คุณสมบัติพิการร่างกาย-เดินได้ เพศชาย/หญิง อายุ ๑๘-๓๕ ปี ไม่จำกัดวุฒิการศึกษา มีความสนใจในการผลิตของสวยงาม สวัสดิการ อาหารฟรี๒มือ(เช้ากับกลางวัน) มีเครื่องแบบพนักงาน ฯลฯ **ติดต่อ...**คุณมาลีวรรณ แสงสว่าง โทรศัพท์ ๐๒-๕๒๑๙๒๒๔ อีเมล์ [maleewan@zarian.com](mailto:maleewan@zarian.com)

**บริษัท แอกซ่าประกันภัย จำกัด** ที่อยู่ เลขที่ ๑๑๖๘/๖๗ อาคารลุมพินีทาวเวอร์ ชั้น ๒๖ ถนน พระรามสี่ (บ่อนไก่) ติดรถไฟฟ้า MRT สถานีลุมพินี สาทร **รับเจ้าหน้าที่ประสานงานและธุรการทั่วไป ๒ อัตรา** รายละเอียดงาน คีย์ข้อมูลในไฟล์ Excel โทรนัดประสานงานกับลูกค้าภายนอก งานอื่นๆที่หัวหน้ามอบหมาย คุณสมบัติ คนพิการด้านการเคลื่อนไหว ช่วยเหลือตัวเองได้ เพศชาย/หญิง อายุ ๒๓-๓๕ ปี วุฒิ ปวส. สามารถใช้คอมพิวเตอร์เบื้องต้นได้ มีประสบการณ์ด้านธุรการหรือประชาสัมพันธ์ ๒ ปีขึ้นไป สวัสดิการ ประกันสังคม กองทุนสำรองเลี้ยงชีพ ประกันอุบัติเหตุ ประกันสุขภาพ ชุดยูนิฟอร์มพนักงาน เงินกู้ยืมฉุกเฉิน ดอกเบี้ย ๐% งานเลี้ยงสังสรรค์ประจำปี ฯลฯ **ติดต่อ...**จารี รอดรัตน์ หรือ วิภารัตน์ แฮงค์ส โทรศัพท์ ๐๒-๑๑๘-๘๑๙๕, ๐๒-๑๑๘-๘๑๙๒

**บริษัท บลูแอนด์ไวท์ โปรเฟสชันแนล โลจิสติกส์ จำกัด** ที่อยู่ ๓๓/๙ หมู่ ๑ ชานชาลาที่ ๔ แขวงคลองสามประเวศ เขตลาดกระบัง จังหวัดกรุงเทพมหานคร **รับเจ้าหน้าที่ธุรการ ๒ อัตรา** รายละเอียดงาน ช่วยงานด้านการทำเอกสาร คีย์ข้อมูล ช่วยติดต่อประสานงานกับฝ่ายต่างๆ ทำงานตามที่ได้รับมอบหมาย คุณสมบัติ คนพิการที่สามารถทำงานได้ เพศชาย/หญิง อายุ ๑๘-๓๕ ปี วุฒิ ม.๓ ใช้โปรแกรม Word/Excel ได้ มีความขยัน กระตือรือร้น มีมนุษยสัมพันธ์เข้ากับผู้อื่นได้ดี สวัสดิการ โบนัส ประกันสังคม รถรับส่งพนักงาน ตรวจสุขภาพประจำปี ปรับเงินเดือนประจำปี ชุดยูนิฟอร์ม เงิน Incentive ฯลฯ **ติดต่อ...**คุณอโนทัย พุ่มแจ้ง โทรศัพท์ ๐๙๓-๗๙๔๘๖๖๙, ๐๖๒-๗๐๙๘๙๙๐ อีเมล์ [anothaipum@gmail.com](mailto:anothaipum@gmail.com)

**บริษัท ซีอีแอล เอ็นจิเนียส์ จำกัด** ที่อยู่ ๑๘๕๘/๑๓-๑๔ อาคารอินเตอร์ลิงค์ทาวเวอร์ ชั้น ๕ ถนนบางนา-ตราด บางนา กรุงเทพฯ **รับ IT Support ๑ อัตรา** รายละเอียดงาน เพิ่ม/ลบ/แก้ไขปัญหา E-Mail/Group Mail/Mail Server, จัดซื้อ/ซ่อม/บำรุง เครื่องคอมพิวเตอร์Notebookอุปกรณ์คอมพิวเตอร์ต่าง ๆ ฯลฯ คุณสมบัติ พิการการเคลื่อนไหว เพศชาย อายุ ๒๘-๔๐ ปี วุฒิ ปวส. สวัสดิการ กองทุนเงินทดแทน การฝึกอบรมนอกบริษัท การฝึกอบรมในบริษัท ชุดยูนิฟอร์ม ประกันสังคม ประกันสุขภาพ วันหยุดพักผ่อน เงินกู้ยืม เบี้ยขยัน โบนัสประจำปี ฯลฯ **ติดต่อ...**คุณเนาวรัตน์ / ฝ่ายบุคคล โทรศัพท์ ๐๒-๗๕๑๕๑๐๐-๕ อีเมล์ [recruit@cel.co.th](mailto:recruit@cel.co.th)

**บริษัท เลนโซ่ ไดเร็จ จำกัด** ที่อยู่ เลขที่ ๒๙๒ ถนนศรีนครินทร์ หัวหมาก บางกะปิ กรุงเทพมหานคร **รับพนักงานทั่วไป ๑ อัตรา** รายละเอียดงาน บรรจุสินค้า คีย์ข้อมูลผ่านคอมพิวเตอร์ และงานอื่นๆ คุณสมบัติ พิการทางการได้ยิน เพศชาย/หญิง อายุ ๒๑ ปีขึ้นไป วุฒิ ม.๖ สามารถใช้คอมพิวเตอร์ได้ สวัสดิการ ประกันสังคม ฯลฯ **ติดต่อ...**คุณนีรนุช นิลสนธิ โทรศัพท์ ๐๒-๓๕๑๘๒๐๐ แฟกซ์ ๐๒-๓๕๑๘๑๑๔ อีเมล์ [NEERANUCH@LENSODIRECT.CO.TH](mailto:NEERANUCH@LENSODIRECT.CO.TH)

**บริษัท สไมล์ รีพับบลิก จำกัด** ที่อยู่ ๙๔ ชั้น ๑ อาคารชินวัตร ซอยสุขุมวิท ๒๓ ถนนสุขุมวิท แขวงคลองเตยเหนือ เขตวัตนา กรุงเทพมหานคร **รับพนักงานธุรการ ๑ อัตรา** คุณสมบัติ พิการร่างกาย-เดินได้ เพศชาย/หญิง อายุ ๒๓-๓๐ ปี วุฒิ ปวส.–ปริญญาตรี สามารถใช้คอมพิวเตอร์ได้ ใช้ภาษาอังกฤษพื้นฐานได้ **ติดต่อ...**คุณสาวิกา สุขสบาย โทรศัพท์ ๐๘๔-๖๙๔๘๒๕ อีเมล์ recruit@bsdcmail.com

**บริษัท เอเชีย แปซิฟิค คอสเมติกส์ คอร์ปอเรชั่น จำกัด** ที่อยู่ ๒๕๕๒-๒๕๕๔ ซอยลาดพร้าว ๑๒๘/๒ แขวงคลองจั่น เขตบางกะปิ กรุงเทพมหานคร **รับพนักงานติดสติ๊กเกอร์ ๑ อัตรา** รายละเอียดงาน ติดสติกเกอร์บาร์โค้ด ที่ตัวสินค้าเครื่องสำอาง ปฏิบัติงานที่ อำเภอบางพลี จังหวัดสมุทรปราการ (บริษัทอยู่ใกล้กับวัดหลวงพ่อโต บางพลี) คุณสมบัติ พิการช่วยเหลือตนเองได้ เพศชาย/หญิง อายุ ๑๘ ปีขึ้นไป ไม่จำกัดวุฒิการศึกษา **ติดต่อ...**ฝ่ายบุคคล โทรศัพท์ ๐๒-๗๒๙๒๖๐๐, ๐๒-๗๓๑๑๓๓๕-๖ อีเมล์ busaba@apcc.co.th

**บริษัท บัน จำกัด** ที่อยู่ ๑๙ ซอยรามคำแหง ๒๒ (จิตตรานุเคราะห์) ชั้น ๒ แขวงหัวหมาก เขตบางกะปิ กรุงเทพมหานคร **รับพนักงานเอกสาร ๒ อัตรา / แม่บ้าน ๑ อัตรา** คุณสมบัติ คนพิการที่สามารถปฏิบัติงานได้ เพศชาย/หญิง อายุ ๑๘-๓๕ ปี วุฒิ ม.๓ สวัสดิการ ประกันสังคม/กองทุนเงินทดแทน โบนัส ชุดยูนิฟอร์ม เบี้ยขยัน ค่าเดินทาง ค่าที่พัก ปรับเงินเดือนประจำปี ฯลฯ **ติดต่อ...**คุณสุจิตรา บุญชนะการณ์ Line : recruit\_mrbun๑ โทรศัพท์ ๐๒-๗๑๖๒๒๓๓ ต่อ ๑๑๕ แฟกซ์ ๐๒-๗๑๘๗๐๒๖ อีเมล์ [recruit@mrbun.co.th](mailto:recruit@mrbun.co.th)

**บริษัท กีโต้ (ประเทศไทย) จำกัด** ที่อยู่ ๑๙๗ ถนนบางขุนเทียน-ชายทะเล แขวงแสมดำ เขตบางขุนเทียน กรุงเทพมหานคร **รับพนักงานฝ่ายผลิต/คีย์ข้อมูล ๕ อัตรา** รายละเอียดงาน ผลิตและจำหน่ายรองเท้ายี่ห้อกีโต้ “Kito” คุณสมบัติพิการช่วยเหลือตนเองได้ เพศชาย/หญิง วุฒิประถม – ปริญญาตรี มีความขยัน อดทน มีความรับผิดชอบต่อหน้าที่ สวัสดิการ ประกันสังคม เบี้ยขยัน โบนัสประจำปี ชุดฟอร์ม ตรวจสุขภาพประจำปี ตามกฎหมายที่กำหนด **ติดต่อ...**ฝ่ายบุคคล โทรศัพท์ ๐๒-๘๙๔๐๕๒๐-๖ ต่อ ๑๑๓ , ๐๘๙-๒๑๒๑๔๓๕ อีเมล์ career@kito.co.th

**บริษัท สยามพาร์ค บางกอก จำกัด** ที่อยู่ ๒๐๓ ถนนสวนสยาม แขวงคันนายาว เขตคันนายาว กรุงเทพฯ **รับพนักงานธุรการ ๒ อัตรา** คุณสมบัติพิการช่วยเหลือตนเองได้ เพศชาย/หญิง อายุ ๒๕ ปีขึ้นไป วุฒิ ม.๖ สามารถใช้คอมพิวเตอร์ได้ สวัสดิการ ประกันสังคม ฯลฯ **ติดต่อ...**คุณศิรินภา โชคกุลสวัสดิ์ โทรศัพท์ ๐๒-๙๑๙-๗๒๐๐-๑๙ ต่อ ๒๒๗ อีเมล์ [sirinapa.c@siamparkcity.com](mailto:sirinapa.c@siamparkcity.com)

**บริษัท เอ็นวาย.แอลเอ กรุ๊ป จำกัด** ที่อยู่ ๑๓/๑๖ ซอยวิภาวดีรังสิต ๒๕ แยก ๒-๑-๒-๑ แขวงทุ่งสองห้อง เขตหลักสี่ กทม. **รับพนักงานคลังสินค้า ๑ อัตรา** รายละเอียดงาน แพ็คสินค้า,ตรวจนับสินค้า ตรวจสอบความเรียบร้อยของสินค้า งานอื่นๆตามที่ได้รับมอบหมาย คุณสมบัติพิการการได้ยิน เพศชาย อายุ ๒๐-๓๕ ปี วุฒิ ม.๓ มีความอดทนสู้งาน มีใจรักงานบริการ สวัสดิการ ประกันสังคม ปรับเงินเดือนประจำปี โบนัสประจำปี เบี้ยขยัน ชุดยูนิฟอร์ม ส่วนลดการซื้อสินค้าของบริษัท เงินช่วยเหลือพนักงาน ตรวจสุขภาพประจำปี งานเลี้ยงสังสรรค์ต่างๆ **ติดต่อ...**คุณวราวุฒิ เมตตาสิทธิกร โทรศัพท์ ๐๒-๙๕๔๖๔๐๐ อีเมล์ [warawut.met@nylagroup.co.th](mailto:warawut.met@nylagroup.co.th)

**บริษัท ไอ-ไดเร็คท์ อินชัวรันส์ โบรกเกอร์ จำกัด** ที่อยู่ ๕๔ อาคาร บี.บี.บิลดิ้ง ชั้น ๕ ห้อง ๓๕๐๑-๓๕๐๒ และชั้น ๖ ห้อง ๓๖๐๒ ถนนสุขุมวิท ๒๑ (อโศก) แขวงคลองเตยเหนือ เขตวัฒนา กรุงเทพฯ **รับพนักงานธุรการ ๑ อัตรา** รายละเอียดงาน จัดทำงานด้านเอกสาร งานอื่นๆ ที่ได้รับมอบหมาย คุณสมบัติพิการช่วยเหลือตนเองได้ เพศชาย/หญิง อายุ ๒๐-๓๕ ปี วุฒิ ม.๖ สามารถใช้คอมพิวเตอร์เบื้องต้นได้ สื่อสารในการทำงานได้ สวัสดิการ เบี้ยขยัน ประกันสังคม โบนัสตามผลประกอบการ ฯลฯ **ติดต่อ...**คุณธีระพล เทพอักษร โทรศัพท์ ๐๒-๖๖๔๑๐๙๐ อีเมล์ [Theerapol.Tep@Idirectbroker.com](mailto:Theerapol.Tep@Idirectbroker.com)

**บริษัท ยูนิค เทรดดิ้ง (ไทยแลนด์) จำกัด** ที่อยู่ ๑๖,๑๘ ซอยเฉลิมพระเกียรติ ร.๙ ซอย ๑๒ ถนนเฉลิมพระเกียรติ ร ๙ แขวงบางบอน เขตประเวศ กรุงเทพฯ **รับพนักงานตรวจสอบคุณภาพสินค้า ๑ อัตรา** รายละเอียดงาน งานตรวจสอบคุณภาพสินค้าที่นำเข้ามา ก่อนส่งออกไปเพื่อจัดจำหน่ายทั่วประเทศ คุณสมบัติ พิการร่างกาย/การเคลื่อนไหว เพศชาย/หญิง อายุ ๒๐ ปีขึ้นไป สวัสดิการ เบี้ยขยัน โบนัส เงินช่วยเหลือต่างๆ การปรับเงินเดือนประจำปี ฯลฯ **ติดต่อ...**คุณกัญญาภัทร ทิมเทียบ โทรศัพท์ ๐๒-๗๔๗๒๑๒๑ แฟกซ์ ๐๒-๗๔๗๒๑๒๘ อีเมล์ [personnel@shoethailand.com](mailto:personnel@shoethailand.com)

**บริษัท อัทโมสท์ เทค จำกัด** ที่อยู่ เลขที่ ๕๒/๓๔๗ ปทุมธานี หลักหก จ.ปทุมธานี **รับพนักงานธุรการเอกสาร ๔ อัตรา** รายละเอียดงาน ทำงานด้านเอกสารทั่วไป งานพิมพ์เอกสาร หรืองานอื่นๆ ตามที่ได้รับมอบหมาย คุณสมบัติพิการด้านร่างกาย-เดินได้ เพศชาย/หญิง อายุ ๒๐-๔๐ ปี วุฒิ ม.๓ สามารถใช้โปรแกรม Microsoft office ได้ สวัสดิการ ตามโครงสร้างบริษัท **ติดต่อ...**คุณพัชรกัญญ์ พานแก้ว โทรศัพท์ ๐๙๖-๐๕๔๘๐๗๗ อีเมล์ [hr@utmosttech.co.th](mailto:hr@utmosttech.co.th)

**บริษัท วงศ์เอกอุตสาหกรรม จำกัด** ที่อยู่ ๑๕ ซอยลาซาล๔๙ ถนนลาซาล แขวงบางนา เขตบางนา กรุงเทพมหานคร **รับ ๑.พนักงานธุรการ ๒ อัตรา** รายละเอียดงาน บันทึกข้อมูล คีย์ข้อมูล และจัดเก็บเอกสารที่เกี่ยวข้อง **๒.พนักงาน Qc ๒ อัตรา** รายละเอียดงาน ตรวจสอบคุณภาพของงานที่ผลิตให้ตรงตามความต้องการของลูกค้า คุณสมบัติพิการด้านร่างกาย-เดินได้ หรือการได้ยิน เพศชาย/หญิง อายุ ๑๘ ปีขึ้นไป วุฒิ ปวช./ปวส./ปริญญาตรีทุกสาขา หรือเทียบเท่า สามารถใช้คอมพิวเตอร์ได้ สวัสดิการ ประกันสังคม เบี้ยขยัน โบนัสประจำปี ปรับค่าจ้างทุกปี เสื้อฟอร์ม วันหยุดประเพณี วันหยุดพักร้อน เงินช่วยเหลือต่างๆ ฯลฯ **ติดต่อ...**คุณสุทิสา ชัยกิจ โทรศัพท์ ๐๒-๓๖๑๕๓๔๖ - ๕๒ แฟกซ์ ๐๒-๓๖๑๕๓๔๕ อีเมล์ [hr.d@wongeak.com](mailto:hr.d@wongeak.com)

**บริษัท โตโยต้านนทบุรี จำกัด** ที่อยู่ ๒๔๕ และ ๒๔๗ ถนนรัตนาธิเบศร์ ตำบลบางกระสอ อำเภอเมือง นนทบุรี นนทบุรี ๑๑๐๐๐ **รับพนักงานธุรการ ๓ อัตรา** รายละเอียดงาน งานธุรการ หรือการจัดการเอกสาร คุณสมบัติพิการเคลื่อนไหว/การสื่อสาร เพศชาย/หญิง อายุ ๒๐ ปีขึ้นไป สามารถใช้คอมพิวเตอร์ และโปรแกรม Ms Office ได้จะพิจารณาเป็นพิเศษ สวัสดิการ ประกันสังคม ประกันอุบัติเหตุ ชุดยูนิฟอร์มพนักงาน ตรวจสุขภาพประจำปี จัดงานเลี้ยงสังสรรค์ประจำปี โบนัส/ปรับเงินเดือนประจำปี ฯลฯ **ติดต่อ...**คุณวณิภา โทรศัพท์ ๐๒-๙๕๐๕๐๐๐ ต่อ ๒๒๐๑-๒๒๐๒ แฟกซ์ ๐๒-๙๕๐๕๐๐๐ ต่อ ๒๒๐๙

**คนพิการต้องการทำงาน**

**นายเอกนรินทร์ สกุลเหมือน** อายุ ๓๔ ปี **วุฒิ**ปริญญาตรี พิการทางด้านร่างกาย-เดินได้ **ต้องการทำงานทางด้านประชาสัมพันธ์ ธุรการทั่วไป หรืองานคีย์ข้อมูลต่างๆ** **สามารถใช้คอมพิวเตอร์ได้ งานคีย์ข้อมูล ติดต่อ**...โทรศัพท์ ๐๓๔-๘๗๐๓๐๔, ๐๘๙-๕๒๖๔๕๔๙ หรือ อีเมล์ msturbo30@gmail.com

**นายศราวุธ สุ่มดี** อายุ ๒๖ ปี **วุฒิ** ปวส. พิการทางการได้ยิน **ต้องการทำงานทางด้านธุรการ งานบุคคล หรืองานทรัพยากรมนุษย์** **ติดต่อ**...โทรศัพท์ ๐๙๑-๗๘๑๔๕๒๐ หรือ อีเมล์ m.manumai2016@gmail.com

**นายอุทัย รัตนชมพู** อายุ ๓๑ ปี **วุฒิ ม.**๖ พิการทางด้านร่างกาย ใช้รถเข็น **ต้องการงานทางด้านเอกสารต่างๆ งานคอมพิวเตอร์ หรืองานอื่นๆตามความเหมาะสม** **สามารถใช้คอมพิวเตอร์ได้ดี** **ติดต่อ**...โทรศัพท์ ๐๙๙-๑๓๐๙๙๓๕ หรือ อีเมล์ pom๐90758@gmail.com

**นางสาวศรีโสภา มีรอด** อายุ ๔๓ ปี **วุฒิ**ปริญญาตรี พิการทางด้านร่างกาย (แขน/ขาซีกซ้ายอ่อนแรง)

**ต้องการงานทางด้านฝ่ายบุคคล การเงิน งานสรรหาต่างๆ ธุรการทั่วไป อยู่ในพื้นที่ จังหวัดนครปฐม** **มีประสบการณ์การทำงานฝ่ายบุคคล วางบิล รับโทรศัพท์ สามารถใช้คอมพิวเตอร์เบื้องต้นได้ word / excel /windows / inter net พิมพ์งานได้ ติดต่อ**...โทรศัพท์ ๐๘๗-๔๐๐๘๗๗๖ หรือ อีเมล์ sisopa@gmail.com

**นายสัญญา อัจฉริยะสิริ** อายุ ๒๕ ปี **วุฒิ** ม.๓ พิการทางการได้ยิน **ต้องการทำงานทั่วไป หรืองานตามความเหมาะสม** สามารถใช้คอมพิวเตอร์ได้ดี มีประสบการณ์การ**ทำงานช่างสีรถยนต์ พนักงานโรงงานผลิต** **ติดต่อ**...โทรศัพท์ ๐๙๔-๑๔๕๔๘๒๐ หรือ อีเมล์ Sanyaaom273@gmail.com

**นายชัยณรงค์ บุญประคม** อายุ ๒๘ ปี **วุฒิ**ปริญญาตรี พิการร่างกาย-เดินได้ **ต้องการทำงานตามความสามารถ หรือตามความเหมาะสม** **สามารถใช้อินเตอร์เน็ต ใช้โปรแกรมMicrosoft office(words excel powerpoint) พูดฟังอ่านภาษาEnglish,Korea ได้ดี มีประสบการณ์การทำงานตำแหน่ง พนักงานควบคุมเครื่องจักร บริษัทเคียงนัมซา ณ ประเทศเกาหลี, ผู้ช่วยผู้จัดการ บริษัท ซีพีออลล์ จำกัด (มหาชน)** **ติดต่อ**...โทรศัพท์ ๐๙๒-๕๓๒๖๘๘๗ หรือ อีเมล์ b5550012750@gmail.com

**นายเอกชัย ชาญประโคน** อายุ ๓๓ ปี **วุฒิ**ปริญญาตรี พิการทางด้านร่างกาย สามารถเดินได้ (แขน-ขา อ่อนแรง) **ต้องการงาน office ทั่วไป งานเอกสาร ธุรการ ประสานงานต่างๆ** ความสามารถ**ใช้คอมพิวเตอร์ได้ดี ติดต่อ**...โทรศัพท์ ๐๘๗-๖๔๙๒๘๙๕

**นางรัตน์ดา ศรีษาพุทธ** อายุ ๓๖ ปี **วุฒิ** ม.๖ พิการร่างกาย-เดินได้ **ต้องการงานทางด้านเจ้าหน้าที่ธุรการ งานเอกสารทั่วไป หรืองานอื่นๆตามความเหมาะสม** **ติดต่อ**...โทรศัพท์ ๐๙๒-๕๓๑๒๒๔๖, ๐๖๑-๑๐๗๘๙๕๙ หรือ อีเมล์ [ratdasrisaphut@gmail.com](mailto:ratdasrisaphut@gmail.com)

**การรับสมัครนักกีฬาคนพิการเพื่อคัดเลือกเป็นตัวแทนทีมชาติไทยในเข้าร่วมการแข่งขันกีฬาอาเซียนพาราเกมส์ ครั้งที่ ๙**

**   **

ประกาศ จากสมาคมกีฬาคนพิการแห่งประเทศไทย ในพระบรมราชูปถัมภ์ เรื่อง **การรับสมัครนักกีฬาคนพิการเพื่อคัดเลือกเป็นตัวแทนทีมชาติไทยในเข้าร่วมการแข่งขันกีฬาอาเซียนพาราเกมส์ ครั้งที่ ๙ ณ กรุงกัวลาลัมเปอร์ประเทศมาเลเซีย**ในส่วนความรับผิดชอบของสมาคมกีฬาคนพิการแห่งประเทศไทยฯ  
 เปิดรับสมัคร **๑๐** ชนิดกีฬา ที่อยู่ในความรับผิดชอบของสมาคมกีฬาคนพิการแห่งประเทศไทยฯ**ประกอบด้วย** ๑. กรีฑา แขน-ขา, วีลแชร์เรสซิ่ง ๒. ยิงธนู  ๓. แบดมินตัน ๔. หมากรุกสากล ๕. ยกน้ำหนัก ๖. วอลเลย์บอลนั่ง(ชาย) ๗. ว่ายน้ำ ๘. เทเบิลเทนนิส ๙. โบว์ลิ่ง และ๑๐.วีลแชร์เทนนิส

**เปิดรับสมัครตั้งแต่บัดนี้ และสิ้นสุดการรับสมัคร วันที่ ๑๖ มกราคม ๒๕๖๐** สามารถยื่นใบสมัครได้ ๒ ช่อง ทาง ๑.สมัครแล้วส่งทางไปรษณีย์ หรือ๒.สมัครด้วยตัวเอง ที่สมาคมกีฬาคนพิการแห่งประเทศไทย ในพระบรมราชูปถัมภ์ ชั้น ๑๔ อาคารเฉลิมพระเกียรติ ๗ รอบพระชนมพรรษา ตึก ๒๕ ชั้น การกีฬาแห่งประเทศไทย แขวงหัวหมาก เขตบางกะปิ กรุงเทพมหานคร ๑๐๒๔๐  **ติดต่อประสานงาน นายพัฒณุ พรมเหลา โทร ๐๒-๑๓๐ ๐๒๖๐ – ๑ โทรสาร ๐๒-๑๓๐ ๐๒๖๔ มือถือ ๐๖๒ – ๒๗๑ – ๙๐๐๑** หรือ ผู้รับผิดชอบของแต่ละชนิดกีฬา ที่ได้กำหนดในหลักเกณฑ์การคัดตัว **ดาวโหลดใบสมัครได้ที่**  <https://www.mediafire.com/?7tcpl2n2i9j3462> (สมาคมกีฬาคนพิการแห่งประเทศไทย ในพระบรมราชูปถัมภ์/มูลนิธิพัฒนาคนพิการไทย ๒๘ ธ.ค.๕๙)

**คนพิการทางการได้ยิน...เข้ารับเครื่องช่วยฟังที่มูลนิธิพัฒนาคนพิการไทย ฟรี!!**

**     **

เมื่อเวลา ๐๘.๔๕ น.**ที่มูลนิธิพัฒนาคนพิการไทย** เลขที่ ๒๓ ชั้น ๒ ถนนวิสุทธิกษัตริย์ แขวงบางขุนพรหม เขตพระนคร กรุงเทพมหานคร ๑๐๒๐๐ **มีคนพิการทางการได้ยินเดินทางเข้ามารับเครื่องช่วยฟังฟรี** ด้วยตนเอง โดยได้รับคำแนะนำการใช้งานจากนักสังคมสงเคราะห์ของทางมูลนิธิฯ อย่างเป็นกันเอง

**คนพิการทางการได้ยินท่านใดที่ต้องการเครื่องช่วยฟัง โดยขณะนี้มีเครื่องช่วยฟังชนิดกล่องเพียงแบบเดียวเท่านั้น สามารถติดต่อขอรับข้อมูลการให้บริการได้ที่** **มูลนิธิพัฒนาคนพิการไทย** เลขที่ ๒๓ ชั้น ๒ ถนนวิสุทธิกษัตริย์ แขวงบางขุนพรหม เขตพระนคร กรุงเทพมหานคร ๑๐๒๐๐ **ติดต่อฝ่ายนักสังคมสงเคราะห์** โทร. ๐-๒๒๘๑-๙๒๘๐ โทรสาร. ๐-๒๒๘๑-๙๒๗๐ Line : ๐๙๑๐๔๓๖๘๖๙(มูลนิธิพัฒนาคนพิการไทย ๒๘ ธ.ค.๕๙)



มูลนิธิพัฒนาคนพิการไทย   
 เลขที่ ๒๓ ชั้น ๒ ถ.วิสุทธิกษัตริย์ แขวงบางขุนพรหม เขตพระนคร กทม. ๑๐๒๐๐

โทรศัพท์ ๐ ๒๒๘๑ ๙๒๘๐ โทรสาร ๐ ๒๒๘๑ ๙๒๗๐

http:// www.tddf.or.th E-mail : office@ tddf.or.th, [tddf\_or\_th@hotmail.com](mailto:tddf_or_th@hotmail.com)

**รายนามกรรมการมูลนิธิพัฒนาคนพิการไทย** นายชูศักดิ์ จันทยานนท์ - ที่ปรึกษา นายสำเริง วิระชะนัง - ที่ปรึกษา

**นางสาวกัญจนา ศิลปอาชา - ประธานกรรมการ** นางขนิษฐา เทวินทรภักติ - รองประธานกรรมการ

นายนิกร จำนง - กรรมการ นายศุภชีพ ดิษเทศ **-** กรรมการ อธิบดีกรมพัฒนาสังคมและสวัสดิการ - กรรมการ อธิบดีกรมการแพทย์ - กรรมการ เลขาธิการสำนักงานคณะกรรมการการศึกษาขั้นพื้นฐาน - กรรมการ ผู้อำนวยการสำนักงานพัฒนาการกีฬาและนันทนาการ - กรรมการ นายธีรวัฒน์ ศรีปฐมสวัสดิ์ -กรรมการและเหรัญญิก - นายวีระศักดิ์ โควสุรัตน์ - กรรมการ และเลขาธิการ นายสุภรธรรม มงคลสวัสดิ์ - กรรมการและผู้ช่วยเลขาธิการ